title: Rustam Kasymdžanov

text:
Rustam Kasymdžanovista tuli FIDE:n maailmanmestari Tripolin 2004 maailmanmestaruuskisoissa, jonka finaalissa hän voitti Englannin Michael Adamsin. Finaali oli äärimmäisen tasainen. Kasymdžanov johti sitä kahdesti, mutta Adams tasoitti tilanteen kummallakin kerralla heti seuraavassa pelissä. Nopean shakin katkaisupelissä Kasymdžanov voitti mustilla pelaamansa ensimmäisen pelin ja piti tasapelin valkeilla nappuloilla.
Hänen parhaita tuloksiaan ovat 1998 Aasian mestaruus, toinen sija nuorten MM-kisoissa 1999, voitto Essenissä 2001, voitto Pamplonassa 2002 (voittaen blitz-katkaisupelissä Viktor Bologanin, kun molemmat olivat saavuttaneet turnauksessa tuloksen 3,5/6), voitto tuloksella 8/9 Vlissingen avoimissa 2003, jaettu ensimmäinen sija Liviu Dieter Nisipeanun kanssa tuloksella 6/9 Punessa 2005, pronssia tuloksella 9,5/12 ykköspöydällä maalleen shakin olympialaisissa 2000 ja toinen sija FIDE:n maailman cupissa 2002 (häviten Viswanathan Anandille finaalissa). Hän on pelannut arvostetussa Corus-turnauksessa Wijk aan Zeessa kahdesti, muttei pärjännyt hyvin kummallakaan kerralla: 1999 hän oli yhdestoista neljästätoista pelaajasta tuloksella 5/13, 2002 hän oli kolmastoista neljästätoista pelaajasta tuloksella 4,5/13. Hän pelasi ensimmäisen kertansa Linaresissa 2005, jakaen viimeisen sijan tuloksella 4/12.


title: Rustam Kasymdžanov

text: Kasymdžanov on julkaissut useita shakkiaiheisia DVD-levyjä ChessBase-yhtiölle.


title: Drea de Matteo

text: Andrea Donna de Matteo (s. 19. tammikuuta 1972 New York) on yhdysvaltalainen näyttelijä. Hänet tunnetaan parhaiten rooleistaan televisiosarjoissa "Sopranos", "Joey", "Täydelliset naiset" ja "Sons of Anarchy".


title: Drea de Matteo

text: De Matteo syntyi italialais-amerikkalaiseen perheeseen Queensissa, New Yorkissa. Hänet kasvatettiin katolilaiseksi. De Matteo on opiskellut New York Universityssa. Hänen haaveenaan oli näyttelijän uran sijaan ura ohjaajana.


title: Drea de Matteo

text: De Matteo aloitti uransa vuonna 1996. Ensimmäisen kolmen vuoden aikana hän teki vain kaksi roolia. Vuonna 1999 de Matteo sai Adriana La Cervan roolin sarjasta "Sopranos", jossa hän esiintyi vuoteen 2006 saakka. Sarjan myötä de Matteo nousi kuuluisuuteen. Vuodet 2004–2006 de Matteo näytteli televisiosarjassa "Joey", jossa hän esitti päähenkilön sisarta, Gina Tribbiania. Vuonna 2009 hän liittyi mukaan "Täydellisiin naisiin", jossa hän esittää Angie Bolenia, joka muuttaa naapurustoon suuren salaisuuden kera.


title: Drea de Matteo

text: Televisiorooliensa lisäksi de Matteo on esiintynyt muun muassa elokuvissa "" ja "Hyökkäys poliisiasemalle 13", sekä "Walker Payne".


title: Drea de Matteo

text: De Matteo voitti vuonna 2004 Emmy-palkinnon parhaasta naissivuosasta draamasarjassa. Samana vuonna hän oli myös ehdolla Golden Globe-palkinnon saajaksi samasta roolisuorituksestaan.


title: Drea de Matteo

text: De Matteo on kihloissa muusikko Shooter Jenningsin, muusikko Waylon Jenningsin pojan kanssa. Heillä on kaksi lasta Alabama Gypsy Rose (s. 28. marraskuuta 2007) ja Waylon Albert (s.7. huuhtikuuta 2011), hänen lempinimensä on Blackjack.


title: Renée Colliard

text: Renée Colliard (s. 24. joulukuuta 1933) on sveitsiläinen alppihiihtäjä, joka voitti pujottelun olympiakultaa vuoden 1956 talviolympialaisissa Cortina d'Ampezzossa.


title: Valenti Leppänen

text:
Valenti Leppänen on Preeti ja Henna Leppäsen poika Väinö Linnan romaanitrilogiassa "Täällä Pohjantähden alla".
Pentinkulman oma räätäli Aadolf Halme, sivistynyt mies ja sosialisti, ottaa Valentin jo nuorella iällä kasvattaakseen, koska Leppäsillä elinolot ovat varsin kehnot. Valentista ei tule räätäliä, mutta ”mestarin”, kuten Halmetta kylällä nimittävät, sivistyneisyys jättää jälkensä Valentiin ja hänestä kehkeytyy runoilija. Hieman varttuneempana Valenti lähtee Amerikkaan, mutta palaa sieltä takaisin Suomen itsenäistymisen aikoihin. Valenti lähtee muiden kylän punaisten kanssa pakomatkalle Venäjälle ennen valkoisten tuloa. Heiveröisenä miehenä häntä ei pakoteta taistelemaan saksalaisia vastaan.


title: Valenti Leppänen

text: Valenti jää kuitenkin muiden punaisten kanssa valkoisten ja saksalaisten vangiksi ja hänet passitetaan Hennalan vankileirille, jossa hän kuuluu samaan vankiryhmään muiden pentinkulmalaisten Akseli Koskelan, Elias Kankaanpään ja Lauri Kiviojan kanssa. Valentin kunto heikkenee kurjissa leirioloissa nopeasti, hänen puheensa muuttuvat sekaviksi ja lopulta hän kuolee nälkään kesällä 1918. Tiedon Valentin kuolemasta tuo Leppäselle Kiviojan Lauri, joka on vapautettu vankileiriltä ensimmäisenä pentinkulmalaisena.


title: Kaarina Koskela

text: Kaarina Koskela on Koskelan Akselin ja Elinan ainut tytär ja neljäs lapsi romaanitrilogiassa "Täällä Pohjantähden alla". Hän rakastuu Aulis Kiviojaan, mistä hänen isänsä Akseli ei ole aluksi ollenkaan mieliksi, mutta lopulta suostuu näiden avioitumiseen. Romaanitrilogian lopussa Kaarinalla ja Auliksella on jo yksi poika.


title: Kaarina Koskela

text: Elokuvassa Akseli ja Elina nähdään sittemmin mainetta kerännyt viulisti Linda Lampenius vastasyntyneenä Kaarinana, koska hänen äitinsä Ulla Eklund esitti Elinaa. Vanhempaa Kaarinaa esitti elokuvassa Sini Sinervirta. Vuoden 2010 "Täällä Pohjantähden alla II" -elokuvassa Kaarinan roolissa on Anna Lipponen.


title: Hōgen-kapina

text: Hōgen-kapina () oli vuonna 1156 käyty sisällissota Japanissa. Se käytiin keisarin vallanperimyksen ja Fujiwara-klaanin sijaishallitsijoiden sisäisten kiistojen vuoksi. Sitä seurasivat samuraiklaanien vallan vakiintuminen ja Japanin historian ensimmäisen samuraijohtoisen hallituksen perustaminen. Sota on saanut nimensä Hōgen-aikakausinimestä.


title: Hōgen-kapina

text: Kun luostarikeisari Toba oli kuollut, keisari Go-Shirakawa ja vallasta vetäytynyt keisari Sutoku kiistelivät vallanperimyksestä ja luostarikeisarijärjestelmän jatkosta. Fujiwara no Tadamichi asettui Go-Shirakawan puolelle, kun taas hänen pikkuveljensä Fujiwara no Yorinaga tuki Sutokua. Kumpikin osapuoli houkutteli Minamoto- ja Taira-samuraiklaaneja puolelleen. Minamoto-klaanin pää Minamoto no Tameyoshi ja Taira no Tadamasa asettuivat Sutokun ja Yorinagan kannalle, mutta Minamoto no Yoshitomo ja Taira-klaanin pää Taira no Kiyomori tukivat Go-Shirakawaa ja Tadamichiä.


title: Hōgen-kapina

text: 10. heinäkuuta 1156 osapuolten joukot kohtasivat Kiotossa. Sutokun puolella Minamoto no Tametomo (Minamoto no Tameyoshin poika) ehdotti yöllistä hyökkäystä vihollisen palatsiin, mutta Fujiwara no Yorinaga ei hyväksynyt hänen strategiaansa. Samaan aikaan heidän vihollisensa Minamoto no Yoshitomo ehdotti samanlaista suunnitelmaa ja myös toteutti sen. Yöllä 11. heinäkuuta Kiyomori ja Yoshitomo johtivat 600 hengen ratsuväkiosastoa hyökkäyksessä Sutokun palatsiin. Kiyomori hyökkäsi länsiportille, jota vartioi Tametomo. Tametomo karkotti Kiyomorin joukot loistavilla jousiammuntataidoillaan. Sitten Yoshitomo hyökkäsi Tametomoa vastaan, mutta hänetkin torjuttiin. Sutokun samurait taistelivat ankarasti hyökkääjiä vastaan.


title: Hōgen-kapina

text: Yoshitomo ehdotti, että vihollisen palatsi sytytettäisiin tuleen. Niinpä Sutokun samurait joutuivat kamppailemaan nyt sekä liekkejä että Go-Shirakawan joukkoja vastaan ja pakenivat jättäen Go-Shirakawan liittolaiset voitokkaiksi taistelukentälle.


title: Hōgen-kapina

text: Voittaessaan Sutokun Go-Shirakawan joukot mahdollistivat keisari Nijōn nousun valtaistuimelle ja Go-Shirakawan siirtymisen luostarikeisariksi vuonna 1158. Sutoku karkotettiin Sanukin provinssiin Shikokulla, Fujiwara no Yorinaga kaatui taistelussa ja Minamoto no Tameyoshi sekä Taira no Tadamasa teloitettiin. Tametomo selviytyi taistelusta ja pakotettiin pakenemaan. Minamoto no Yoshitomosta tuli Minamoto-klaanin pää isänsä kuoleman jälkeen – yhdessä Taira no Kiyomorin kanssa hän onnistui nostamaan kaksi samuraiklaania uusiksi, merkittäviksi poliittisiksi voimiksi Kiotossa.


title: Hōgen-kapina

text: Hōgen-kapinan tulos ja Minamoto- ja Taira-klaanien välinen kilpailu johti Heiji-kapinaan vuonna 1160. Kamakura-kauden eepos "Hōgen monogatari" kertoo Hōgen-kapinaan osallistuneiden samuraiden teoista. Yhdessä "Heiji monogatarin" ja "Heike monogatarin" kanssa se kuvaa Minamoto- ja Taira-klaanien nousua ja tuhoa.


title: Cyrus Young

text: Cyrus C. Young (23. heinäkuuta 1928 Modesto, Kalifornia, Yhdysvallat – 6. joulukuuta 2017 Modesto, Kalifornia, Yhdysvallat) oli yhdysvaltalainen keihäänheittäjä. Hän on kautta aikain ainoa miesten keihäänheiton olympiakultaa voittanut yhdysvaltalainen yleisurheilija. Hän ylsi kyseiseen saavutukseen 24-vuotissyntymäpäivänään vuonna 1952 Helsingissä. 195-senttinen Young voitti olympiafinaalissa parikymmentä senttimetriä lyhemmän maanmiehensä William Millerin 1,32 metrillä tuloksella 73,78.


title: Jordan 194

text: Jordan 194 oli brittiläisen Gary Andersonin suunnittelema ja Jordanin käyttämä auto kaudella . Autoa ajoivat kilpailussa edelliskauden tapaan brasilialainen Rubens Barrichello ja britti Eddie Irvine. Autoa ajoivat myös muutaman kilpailun ajan japanilainen Aguri Suzuki ja italialainen Andrea de Cesaris. Voimanlähteenä autossa oli Hartin V10 ja renkaat tallille toimitti Goodyear. Ensimmäistä kertaa tallin historiassa kauteen lähdettiin täsmälleen samanlaisella kokoonpanolla, kun viime kauteen jäätiin.


title: Jordan 194

text: Kausi alkoi Barrichellon osalta hyvin, sillä hän ajoi heti avauskilpailussa neljänneksi ja seuraavana vuorossa olleessa Tyynenmeren GP:ssa peräti kolmanneksi. Palkintosija oli tallin historian ja Barrichellon uran ensimmäinen. Irvinen osalta kausi ei käynnistynyt ollenkaan hyvin hänen saatuaan heti kolmen kilpailun kilpailukiellon, kun hänen katsottiin aiheuttaneen kauden ensimmäisenä ajetussa Brasilian GP:ssa joukkokolari. Eddie Jordan harkiti ensin suomalaisen Mika Salon palkkaamista tuuraajaksi Tyynenmeren GP:hin, mutta japanilainen Aguri Suzuki vei lopulta paikan isojen tulojensa ansiosta.


title: Jordan 194

text: Tallille entuudestaan tuttu italialainen Andrea de Cesaris nousi toisen kuljettajan rooliin surullisen kuuluisassa San Marinon GP:ssa, jossa Barrichello ajoi rajun ulosajon harjoituksissa, eikä enää kyennyt osallistumaan itse kilpailuun. De Cesaris onnistui ajamaan Monacon GP:ssa neljänneksi. Irvine palasi autonsa rattiin Espanjan GP:ssa, jossa hän avasi kauden pistetilinsä yltäessään kilpailun kuudenneksi. Barrichello saavutti loppukauden aikana vielä neljä neljättä sijoitusta ja Belgian GP:sta hän saavutti tallin ja oman uransa ensimmäisen paalupaikan . Irvine ajoi vielä kerran neljänneksi ja viidenneksi.


title: Jordan 194

text: Valmistajien MM-sarjassa Jordan sijoittui viidenneksi 28 pisteellään. Sijoitus oli tallin historian siihen asti paras. Autolla saavutettiin yksi palkintosija ja paalupaikka.


title: Jordan 194

text: Lihavointi tarkoittaa paalupaikkaa, "kursivointi" kilpailun nopeinta kierrosta.


title: Halloween: The Curse of Michael Myers

text: Halloween: The Curse of Michael Myers on jatkoa Halloween-elokuvasarjalle. Elokuva julkaistiin Yhdysvalloissa 29. syyskuuta 1995. Se on sarjan viimeinen osa jossa Donald Pleasence näytteli pääosaa.


title: Halloween: The Curse of Michael Myers

text: Elokuvasta on olemassa myös tuottajan versio ("Producer's Cut"), joka eroaa monelta osin alkuperäisestä versiosta.


title: Halloween: The Curse of Michael Myers

text: Kuusi vuotta sitten Michael Myers aiheutti pelkoa ja paljon verta Haddonfieldissä, Illinoisissa. Luultiin että poliisiaseman räjähdyksessä murhaaja Michael Myers ja Jamie Lloyd ovat kuolleet. Tosiasiassa molemmat ovat kadonneet. Jamie synnyttää pojan joka uhataan tappaa, ettei Michaelin sisarusten suku enää jatkuisi. Jamie onnistuu pakenemaan ja Michael lähtee perään. Jamie pakenee Haddonfieldiin etsiessään tri. Loomisia. Loppujen lopuksi Jamie piilottaa pojan, ja Michael murhaa Jamien. Myersien talossa asuu Stroden perhe ja Michael päättää murhata heidät. Lopulta Michaelia suojaava kultti saa vauvan ja Loomisin. Paljastuu, että viime osassa Michaelin vapauttanut salaperäinen mies on Loomisin kollega. Tämä yrittää käännyttää Loomisin puolelleen, mutta Loomis yrittää ampua hänet ja silloin hänet tyrmätään. Pian Michael tappaa kaikki kulttilaiset ja lähtee etsimään vauvaa. Lopuksi ensimmäisestä osasta tuttu Tommy Doyle onnistuu hakkaamaan Michaelin rautatangolla ja häntä luullaan jälleen kuolleeksi. Tri Loomis lähtee vielä jostain syystä rakennukseen missä Myers oli muka saatu hengiltä, mutta Myers ei enää ole paikalla ja maassa on vain hänen naamionsa.


title: Lex Lang

text: Walter Alexis Lang (s. 12. marraskuuta 1965 Hollywood, Kalifornia) on yhdysvaltalainen musiikintuottaja, lauluntekijä ja ääninäyttelijä.


title: Lex Lang

text: Lang on toiminut viihdealalla 1990-luvulta lähtien esiintyen niin teatterissa, kuin televisiossa ääninäyttelijänä, toiminut hetken aikaa koomikkona, sekä tuottanut musiikkia. Hän opiskeli Arizonassa musiikkia Scottsdale Community Collegessa, josta Lang valmistui vuonna 1988. Tämän jälkeen hän muutti Kaliforniaan opiskelemaan Musicians Instituteen kitaran soittamista.


title: Lex Lang

text: Valmistumisensa jälkeen Lang esiintyi elokuvassa Upporikas, rutiköyhä vuonna 1991, jonka jälkeen hän teki ensimmäisiä ääniroolejaan vuonna 1993. Tämän jälkeen Lang on tehnyt lukuisia äänirooleja animaatioihin ja videopeleihin, kuten Digimon, .hack//SIGN, Naruto, Avatar, Crash of the Titans, Legion of Super Heroes, Batman ja sekä Crash Bandicoot N. Sane trilogy


title: Lex Lang

text: Lang on esiintynyt laulajana ja kitaristina perustamassaan yhtyeessä LeXLangissa, jonka kanssa hän teki kiertueita Kaliforniassa ja Nevadassa. Yhtye julkaisi ensimmäisen levynsä vuonna 2001. Hän tekee myös mainosjuontoja ja toimii televisio-ohjelmien kertojaäänenä. Lang oli muun muassa Playboy video calendarsissa kertojaäänenä 2000-luvulla.


title: Kim Ki-duk

text: Kim Ki-duk (s. 20. joulukuuta 1960 Bonghwa) on eteläkorealainen elokuvaohjaaja ja käsikirjoittaja. Hän opiskeli kaunotaiteita Pariisissa vuosina 1990–1993. Hänen esikoiselokuvansa "Krokotiili" (1996) sai hyvät arvostelut Etelä-Koreassa. Vuonna 2004 hän voitti kaksi parhaan ohjaajan palkintoa kahdesta eri elokuvastaan: elokuvasta "Samaria" Berliinin elokuvajuhlilla ja elokuvasta "Rautakolmonen" Venetsian elokuvajuhlilla.


title: Espanjan Grand Prix 1977

text: Espanjan Grand Prix 1977 oli Formula 1 -sarjan oskilpailu, joka ajettiin Jaraman radalla 8. toukokuuta, 1977. Kilpailun voitti Mario Andretti.


title: Parade

text: Parade on Princen ja The Revolutionin albumi vuodelta 1986. Se on samalla soundtrack "Under the Cherry Moon" -elokuvaan, jossa Prince näyttelee pääosaa. Albumi menestyi hyvin ja sen singlestä, "Kiss" tuli Princen kolmas Yhdysvaltain listaykkönen.


title: Parade

text: "Parade" jäi lopulta Princen ja Revolutionin viimeiseksi yhteiseksi levyksi, kun Prince hajotti yhtyeen loppuvuodesta 1986. Albumilla on runsaasti vaikutteita eurooppalaisesta musiikista ja psykedeliasta. Prince laajensi sillä sovituksiaan ottamalla ensimmäistä kertaa mukaan puhaltimia ja jousia. Levyn tunnetuimpia kappaleita ovat Kissin ohella "Anotherloverholenyohead", "Sometimes It Snows in April" ja "Girls and Boys". Girls and Boysissa Prince puhuu ranskaa. Levyllä vierailee soittamassa Sheila E., Eric Leeds ja jazz-muusikko Clare Fischer.


title: Parade

text: "Parade" oli arvostelumenestys ja sai hyvää palautetta monilta musiikkilehdiltä. Tyylillisesti se ennakoi seuraavan vuoden Sign o' the Timesia, jota on monissa yhteyksissä pidetty Princen kenties parhaana albumina.


title: Parade

text: Kaikki kappaleet Princen kirjoittamia, ellei toisin mainita


title: Carl Peters

text: Carl Peters (27. syyskuuta 1856 – 10. syyskuuta 1918) oli saksalainen seikkailija, joka perusti saksalaisen siirtomaayhdistyksen. Sen pohjalta rakennettiin Itä-Afrikkaan Saksan siirtomaa Saksan Itä-Afrikka.


title: Carl Peters

text: Peters oli luterilaisen kirkonmiehen poika Neuhausista. Hän opiskeli Göttingenissä, Tübingenissä ja Berliinissä ja työskenteli Englannissa, jossa tutustui brittiläisen imperialismin käytäntöihin. Palattuaan Saksaan hän perusti kolonialistisen yhdistyksen "Gesellschaft für Deutsche Kolonisation". Syksyllä 1884 hän matkusti kumppaneineen Itä-Afrikkaan ja solmi yhdistyksen nimissä sopimuksia alueen päälliköiden kanssa. Hän perusti 1885 Saksan Itä-Afrikan komppanian (Deutsch-Ostafrikanische Gesellschaft).


title: Carl Peters

text: Bismarckin johtama Saksan hallitus kieltäytyi aluksi tukemasta Petersiä, joka kiristi kansleria ilmoittamalla myyvänsä alueen Belgian Leopold II:lle, joka oli halukas hankkimaan lisämaita Kongon vapaavaltionsa lisäksi, jonka jälkeen Bismarck myöntyi.


title: Carl Peters

text: Peters solmi 1888 sopimuksen Sansibarin sulttaanin kanssa mannermaan rannikon vuokraamisesta ja 1890 sopimuksen Ugandan kuninkaan kanssa. Uganda jäi kuitenkin Saksan ja Britannian sopimuksessa briteille.


title: Carl Peters

text: Peters julkaisi 1891 kokemuksistaan kirjan "Die deutsche Emin Pasha Expedition". Hänelle annettiin samana vuonna Kilimanjaron piirin komissaarin asema. Petersin brutaalit toimintatavat johtivat kuitenkin takaisinkutsuun ja 1897 hän menetti asemansa ja etunsa. Parlamentin sosiaalidemokraatit ja katolilaiset pitivät Petersiä teurastajana ja kansallisena häpeänä ja hän sai lisänimen Hänge-Peters (Hirttäjä-Peters). Afrikassa häntä nimitettiin nimellä Mkono-wa-damu, mies jolla on veriset kädet.


title: Carl Peters

text: Peters vältti kuitenkin lopullisen tuomion pakenemalla Lontooseen, jossa hyödynsi Rhodesiaa ja Portugalin Itä-Afrikkaa. Hän löysi 1899 tutkimusmatkallaan muinaisten kaupunkien raunioita ja hylättyjä kultakaivoksia.


title: Carl Peters

text: Kolonialismia kannattavissa piireissä Peters oli kuitenkin sankari ja Vilhelm II palkitsi hänet keisarillisen komissaarin arvonimellä ja eläkkeellä. Adolf Hitler rehabilitoi Petersin 20 vuotta hänen kuolemansa jälkeen.


title: Matei Kazijski

text:
Matei Kazijski (, s. 23. syyskuuta 1984)
on bulgarialainen ammattilentopalloilija. Hän pelasi kaudella 2007-2008 ammatikseen Italian A1-liigassa, Trentossa. Italian A1-liigaa pidetään maailmankovimpana lentopalloliigana.


title: Matei Kazijski

text: Kazijski aloitti ammattilaisuransa Bulgarian pääkaupungissa, Sofiassa, Slavian joukkueessa. Hänen kykynsä huomattiin pian suuremmissa seuroissa, ja pian hänen päällään nähtiin Venäjän mestarin, Moskovan Dynamon paita. Moskova vuokrasi Kazijskin joukkueeseensa isolla rahalla Slaviasta. Kazijski ei kuitenkaan viihtynyt Moskovassa kahta kautta pidempään. Hän pelasi Moskovassa kaksi kautta voittamalla Venäjän mestaruuden, sekä hopeaa, että myös Venäjän cupin. Kahden kauden jälkeen Kazijskin olisi täytynyt palata takaisin Slaviaan, mutta hän ei kuitenkaan halunnut takaisin Bulgariaan, vaan hän halusi päästä A1-liigaan, Italiaan. Sopimuksesta irti pääseminen ei kuitenkaan, ollut Kazijskille helppoa, sillä olihan Slavialla edelleen hänen pelaajaoikeuden. Slavia vaati Kazijskin siirrosta yli miljoonan euron summaa. Italian A1-liigasta seurat eivät kuitenkaan halunneet maksaa niin paljoa bulgarialaisesta.


title: Matei Kazijski

text: Kazijski pyysi apua Kansainvälisen lentopalloliiton puheenjohtajalta Ruben Acostalta tilanteeseen. Acosta halusi saada selvityksen Bulgarian lentopalloliitolta Kazijskin pelaajaoikeuksista. Lopulta Acosta sanoi Slavian miljoonan euron vaatimukset turhiksi, ja antoi Kazijskille kauan odottamansa siirron. Kazijski siirtyi pelaamaan Trentoon kolmivuotisella sopimukselle. Moskovan Dynamo sai Kazijskin siirtosummasta 100 000 euroa, kun taas Slavia ei mitään.


title: Matei Kazijski

text: Kausi 2007-2008 oli Kazijskille onnistunut Trentossa. Hän nousi joukkueensa tärkeimmäksi pelaajaksi odotetusti, ja päätti kautensa A1-liigan mestaruuteen Itas Diatec Trentinom riveissä.


title: Matei Kazijski

text: Kazijski pelaa myös Bulgarian maajoukkueessa, jonne hän nousi 19-vuotiaana, vuonna 2003. Hän on yksi joukkueensa tärkeimmistä pelaajista. A-maaotteluita hän on pelannut yli 40. maajoukkueessa. Kazijski on ollut suuressa roolissa, kun Bulgaria on viime vuosina noussut maailman terävimpään lentopallohuippuun keskikastista. Vuoden 2006 MM-kilpailuissa hän oli joukkueensa paras pelaaja, ja johdatti joukkueen peräti MM-pronssille. Hän oli myös vahva ehdokas kisojen arvokkaimmaksi pelaajaksi, jonka lopulta pokkasi brasilialainen Giba. Samana vuonna Lentopallon Maailmanliigassa Bulgaria voitti pronssia, ja Kazijski valittiin parhaimmaksi syöttäjäksi lopputurnauksessa.


title: Matei Kazijski

text: Kazijskin isä, ja äiti ovat entisiä Bulgarian maajoukkueen pelaajia. Kazijski pelasi juniorina monia eri pelirooleja. Hän aloitti passarina, jonka jälkeen hän vaihtoi pelipaikkoja monta kertaa. Lopulta hän päätyi nykyiseen rooliinsa yleispelaajana. Kazijski omaa peräti 370cm ulottuvuuden, jonka tiettävästi maailmassa omaa vain kuubalainen Leonel Marshall.


title: Matei Kazijski

text: Henkilökohtaiset:Maajoukkueessa:Seurajoukkueessa:


title: Mari Eder

text: Mari Eder (o.s. Laukkanen, s. 9. marraskuuta 1987 Eno) on suomalainen hiihtäjä ja ampumahiihtäjä. Seuratasolla hän edustaa Enon Kisa-Poikia. Ederiä valmentaa Heikki Pusa. Mari Laukkasen sukunimi vaihtui Ederiksi avioliiton myötä kesällä 2018.


title: Mari Eder

text: Eder, tuolloin vielä Laukkanen, osallistui nuorten arvokisoihin sekä hiihdossa että ampumahiihdossa. Ampumahiihdon nuorten MM-kisoista Laukkasen parhaat saavutukset ovat takaa-ajosta, jossa hän oli neljäs vuonna 2006 ja viides 2008. Ampumahiihdon alle 21-vuotiaiden EM-kilpailuissa 2006 hän voitti takaa-ajossa kultaa. Maastohiihdon nuorten MM-kisoista 2007 hän hiihti ankkuriosuuden pronssia saavuttaneessa viestijoukkueessa. Alle 23-vuotiaiden MM-kisoista hän saavutti pronssia vapaan tyylin sprintistä 2008, hopeaa perinteisen tyylin sprintistä 2009 ja kultaa vapaan tyylin sprintistä 2010.


title: Mari Eder

text: Ampumahiihdon aikuisten MM-kisoihin Eder on osallistunut vuosina 2007, 2008, 2009, 2011, 2012, 2013, 2015, 2016 ja 2017 sekä olympialaisiin 2010, 2014 ja 2018. Maastohiihtäjänä hän on kilpaillut kolmissa aikuisten arvokilpailuissa.


title: Mari Eder

text: Ederin paras henkilökohtainen ampumahiihdon maailmancupsijoitus on Holmenkollenin MC-kisojen 2017 pikakilpailun ja sen jälkeisen takaa-ajon ensimmäinen sija. Hänen paras henkilökohtainen arvokisasijoituksensa on Hochfilzenin MM-kilpailun normaalimatka, jossa hän sijoittui neljänneksi. MM-kilpailujen pikakilpailussa hän on sijoittunut 15:nneksi Ruhpoldingissa 2012 ja 16:nneksi Kontiolahdella 2016. Sotšin olympialaisten pikakilpailussa hän oli 36:s.


title: Mari Eder

text: Eder osallistui Sotšin olympialaisissa myös maastohiihdon vapaan hiihtotavan sprinttikilpailuun sijoittuen 15:nneksi. Lahden MM-kilpailuissa 2017 hän sijoittui vapaan hiihtotavan sprintissä kahdeksanneksi ja Pyeongchangin olympialaisissa 2018 vapaan hiihtotavan parisprintissä Krista Pärmäkosken kanssa viidenneksi.


title: Mari Eder

text: Maastohiihdon maailmancupissa Eder sai ensimmäiset pisteensä 1. maaliskuuta 2008 oltuaan 23:s sprinttikilpailussa Lahdessa. Parhaimmillaan hän on sijoittunut hiihdon maailmancupissa viidenneksi Sotšin sprintissä helmikuussa 2013.


title: Mari Eder

text: Ampumahiihdon maailmancupissa Eder debytoi Kontiolahdella kaudella 2007–2008. Ensimmäiset pisteet hän sai 13. maaliskuuta 2008 sijoituttuaan 26:nneksi Holmenkollenin pikakilpailussa. Palkintokorokkeelle hän nousi ensimmäisen kerran Kontiolahdella maaliskuussa 2014 oltuaan Kaisa Mäkäräisen voittamassa pikakilpailussa kolmas.


title: Mari Eder

text: Ampumahiihdon maailmancupin 2016-2017 aikana Mari Eder saavutti ensimmäisen maailmancupin osakilpailuvoittonsa 17. maaliskuuta 2017 Norjassa Holmenkollenilla voitettuaan pikakisan. Hän voitti myös seuraavana päivänä käydyn takaa-ajokilpailun. Eder oli 26. maailmancupin lopputilanteessa.


title: Mari Eder

text: Hiihdon SM-kilpailuissa 2009 Jämijärvellä Eder saavutti pronssia vapaan tyylin sprintistä. Kuopion hiihdon SM-kisoissa 2011 Eder hiihti hopeaa vapaan tyylin sprintissä ja 30 kilometrin kilpailussa.


title: Mari Eder

text: Eder asuu Itävallassa Thalgaussa ja harjoittelee Itävallan ampumahiihtomaajoukkueen kanssa. Hänen aviopuolisonsa on Itävallan maajoukkueen huoltopäällikkö Benjamin Eder, jonka kanssa Mari Laukkanen avioitui kesällä 2018 ja otti miehensä sukunimen.


title: Neuhaus

text: Neuhaus on yleinen saksankielinen nimi. Suomeksi se tarkoittaa 'uusitalo'.


title: King’s Cross St. Pancrasin metroasema

text: King’s Cross St. Pancrasin metroasema on Lontoon metron vilkkain asema King’s Crossin ja St Pancrasin rautatieasemien välittömässä läheisyydessä. Metroasemaa käyttää kuusi metrolinjaa ja yli 80 miljoonaa matkustajaa vuodessa.


title: King’s Cross St. Pancrasin metroasema

text: Metroasema avattiin vuonna 1863 osana Metropolitan Railwayta (nykyistä Metropolitan Linea). Asemaa on sen jälkeen laajennettu useaan otteeseen, ja viimeisin remontti valmistui vuonna 2009.


title: King’s Cross St. Pancrasin metroasema

text: Asemalla on Lontoon metron lyhin, vain 2,3 metrin korkuinen hissikuilu.Ensimmäinen metroasema King’s Crossin rautatieaseman yhteyteen avattiin osana alkuperäistä Metropolitan Railwayta vuonna 1863, ja siellä tehtiin uudelleenjärjestelyjä vuosina 1868 ja 1926. Metron maanalaisille linjoille tehtiin uudet laiturit noin 400 metriä edellisistä länteen vuonna 1941. Tällä pyrittiin parantamaan vaihtoyhteyksiä metrolinjojen ja rautatieaseman välillä. Vuonna 1868 tehdyistä laitureista tuli myöhemmin Thameslinkin King’s Crossin asema, joka suljettiin 9. joulukuuta 2007, kun Thameslinkin junat siirtyivät käyttämään St. Pancrasin asemaa. Yksi vanhoista laitureista on nähtävissä metrojunista nykyisen aseman ja Farringdonin välillä.


title: King’s Cross St. Pancrasin metroasema

text:
Great Northern, Piccadilly and Brompton Railwayn (GNP&BR, nykyisin osa Piccadilly Linea) laiturit avattiin muun linjan kanssa joulukuussa 1906. City & South London Railway (C&SLR, nykyisin osa Northern Linea) alkoi käyttää asemaa maaliskuussa 1907. Victoria Linen laiturit otettiin käyttöön 1. joulukuuta 1968, kun linjan toinen vaihe avattiin. Laitureille menevät liukuportaat leikkavat paikan, jossa Piccadilly Linen hissikuilu oli alun perin.
18. marraskuuta 1987 asemalla sattui tuhoisa tulipalo, jossa kuoli 31 ihmistä. Palon aiheutti puisten liukuportaiden konehuoneeseen tiputettu palava tulitikku. Pieni tulipalo kasvoi nopeasti ja syöksyi liukuportaiden kaltevuuden vuoksi tulipallona asemahalliin. Palon jälkeen Lontoon metron paloturvallisuutta ja henkilöstön koulutusta parannettiin, ja puiset liukuportaat vaihdettiin metallisiin. Lisäksi metrossa jo palon aikaan voimassa olleen tupakointikiellon valvontaa tiukennettiin. Palo aiheutti asemalle suuria vahinkoja: sen korjaamisessa kesti yli vuoden, ja Northern Linen laiturit ja Piccadilly Linen liukuportaat avattiin vasta 5. maaliskuuta 1989.


title: King’s Cross St. Pancrasin metroasema

text: Piccadilly Linen tunnelissa King’s Cross St. Pancrasin ja Russell Squaren välillä räjähti pommi 7. heinäkuuta 2005 osana terrori-iskua. Räjähdyksessä kuoli 26 ihmistä.


title: Jōkyū-kapina

text: Jōkyū-kapina () tai Jōkyū-sota käytiin Japanissa luostariin vetäytyneen keisari Go-Toban ja Kamakura-sotilashallinnon sijaishallitsijoiden eli Hōjō-klaanin joukkojen välillä. Kapina käytiin vuonna 1221 ja se on saanut nimensä Jōkyū-aikakausinimestä. Go-Toban aloittaman kapinayrityksen tavoitteena oli palauttaa keisarihuone takaisin valtaan, mutta sen sijaan kapinan epäonnistumisen myötä Hōjō-klaanin valta kasvoi keisarillisen hovin kustannuksella. Sodan merkittävin taistelu oli Ujissa Kioton eteläpuolella; taistelu oli puolen vuosisadan sisällä kolmas kaupungissa käyty kamppailu.


title: Jōkyū-kapina

text: 1200-luvun alussa Kamakura-sotilashallinto esti keisari Go-Toban poliittiset valtayritykset. Keisari halusi itsenäisyyttä ja hänelle Japanin keisarina kuuluvaa valtaa. Vuonna 1221 hän keräsi liittolaisensa kokoon kaataakseen Kamakura-hallituksen. Liittolaiset olivat pääosin Taira-klaanin jäseniä ja muita hallitsevan Minamoto-klaanin, Genpei-sodan voittajien, vihollisia.


title: Jōkyū-kapina

text: Vuoden 1221 viidennessä kuukalenterin kuussa Go-Toba päätti vallanperimyksestä konsultoimatta shōgunia. Sitten hän kutsui luokseen runsaasti potentiaalisia liittolaisia suuriin juhliin, mikä paljasti kutsun hylänneiden tahojen lojaliteetit. Eräs merkittävä virkamies paljasti tällä tavoin uskollisuutensa Kamakura-hallinnolle ja surmattiin. Useita päiviä myöhemmin keisarillinen hovi julisti Hōjō Yoshitokin, sijaishallitsijan ja shōgunaatin edustajan, lainsuojattomaksi, ja kolme päivää myöhemmin koko Itä-Japani oli virallisesti noussut kapinaan.


title: Jōkyū-kapina

text: Hōjō Yoshitoki päätti aloittaa hyökkäyksen Go-Toban joukkoja vastaan Kiotossa, käyttäen pitkälti samaa kolmikärkistä strategiaa kuin muutama vuosikymmen aikaisemmin. Yksi joukko tuli vuorilta, toinen pohjoisesta ja kolmas Yoshitokin pojan Yasutokin johtamana Tōkaidō-tieltä.


title: Jōkyū-kapina

text: Joukot kohtasivat vähäistä vastarintaa matkallaan pääkaupunkiin; keisarilliset komentajat olivat taistelleet jo liikaa. Kun Go-Toba kuuli tappioiden sarjasta, hän lähti kaupungista Hieivuorelle, jossa hän pyysi apua vuoren "sōhei"-soturimunkeilta. He kuitenkin kieltäytyivät, ja Go-Toba palasi Kiotoon. Keisarillisen armeijan jäänteet taistelivat viimeisen kerran Uji-joen sillalla, jossa Genpei-sodan avaustaistelu oli käyty 41 vuotta aikaisemmin. Yasutokin ratsuväki hajotti keisarilliset joukot ja eteni Kiotoon.


title: Jōkyū-kapina

text: Shōgunin joukot valtasivat pääkaupungin ja Go-Toban kapina oli kukistettu. Go-Toba karkotettiin Okisaarille, mistä hän ei koskaan palannut. Hänen poikansa karkotettiin myös, mukaan lukien luostarikeisari Tsuchimikado (Tosan provinssiin) ja luostarikeisari Juntoku (Sadoon). Juuri valtaan noussut keisari Chūkyō, Juntokun vanhin poika, korvattiin keisari Go-Horikawalla, Go-Toban veljenpojalla.


title: Claudio Pozzani

text: Claudio Pozzani (s. 19. syyskuuta 1961 Genova, Italia) on italialainen runoilija, muusikko ja performanssitaiteilija.


title: Claudio Pozzani

text: Pozzanin vuonna 1983 perustama kulttuuriyhdistys "Circolo dei Viaggiatori del Tempo" (Aikamatkaajien klubi) järjestää kansainvälisiä runotapahtumia niin Italiassa kuin ulkomaillakin. Näistä tunnetuimpia ovat Genovan runofestivaali, Pariisin runoviikko ja Brüggen runofestivaali. Kotikaupungissaan Genovassa hän toimii paikallisen kulttuurielämän sekä runoklubi "Stanza della Poesian" promoottorina.


title: Claudio Pozzani

text: Vuonna 2001 hän julkaisi runokokoelmansa "Saudade & Spleen" kaksikielisenä laitoksena ranskaksi ja italiaksi. Hän toimittaa "Nuda Poesia" (Paljas runous) -julkaisua. Runojen lisäksi hän on julkaissut kaksi romaania, "Angolazioni temporali" ja "Kate ed io" sekä novellikokoelman "Racconti dai piedi freddi". Pozzanin runoja on käännetty kymmenelle kielelle ja niitä on julkaistu merkittävimmissä nykyrunouden antologioissa ja runouslehdissä.


title: Claudio Pozzani

text: Pozzani on levyttänyt kaksi LP-levyä vuonna 1986 perustetun Cinano-rockyhtyeensä kanssa. Hän on konsertoinut eri puolilla Eurooppaa kokeellista, musiikkia tulkitsevan Eczema-orkesterinsa kanssa.


title: Claudio Pozzani

text: Pozzani toimii aktiivisesti kulttuurin, erityisesti kirjallisuuden ja runouden edistäjänä. Hän on Unescon runouskomitean jäsen.


title: Ramones-viikko

text: Ramones-viikkoa vietettiin Ramonesin ensimmäisen Suomen-vierailun kunniaksi 12. − 18. toukokuuta 2007, jolloin tuli kuluneeksi 30 vuotta Ramonesin ensiesiintymisestä Suomessa. Viikon järjestämiseen osallistuivat muun muassa Häiriköt, Rehtorit, Pojat, Ne Luumäet, Himanes, Debbie ja Converse-kerho. Tapahtuman kunniaksi julkaistiin myös samanniminen EP-levy.


title: Ramones-viikko

text: Vuoden 2007 Ramones-viikon tapahtumat:


title: Ramones-viikko

text: Keskiviikkona 16. toukokuuta 2007 Woimasointu julkaisi Ramones-viikko EP:n. Se sisältää kolme ennenjulkaisematonta kappaletta.


title: Taira

text: Taira tarkoittaa seuraavia asioita:


title: C-SPAN

text: C-SPAN (virallisesti Cable-Satellite Public Affairs Network) on yhdysvaltalainen kaapelitelevisiokanava, joka on omistettu lähettämään reportaaseja hallituksen ja yhteiskunnan asioista. C-SPANin televisiokanavat näkyvät myös ilmaiseksi internetissä.


title: C-SPAN

text: C-SPAN Radion ja C-SPAN internetsivujen lisäksi C-SPANilla on useita eri televisiokanavia:


title: C-SPAN

text: Suurin osa C-SPANin toiminnoista sijaitsee Capitol Hillillä Washington D.C.:ssä, mutta kanava myös ylläpitää arkistoja West Lafayettessä, Indianan osavaltiossa. Arkistoa johtaa professori Robert X. Browning.


title: C-SPAN

text:
C-SPAN aloitti lähetyksensä 19. maaliskuuta 1979 silloisen kongressin jäsenen Al Goren puheella. Toinen kanava, C-SPAN2 aloitti 2. kesäkuuta 1986 ja sen tarkoitus oli lähettää kaikki Yhdysvaltain senaatin tapahtumat suorana. Uusin kanava, C-SPAN3 aloitti 22. tammikuuta 2001, ja sen tarkoitus oli lähettää muita hallintoon liittyviä tapahtumia suorana sekä ohjelmaa C-SPANin historiallisista arkistoista.
C-SPAN on poikkeus yhdysvaltalaisessa televisiossa, sillä se on voittoa tavoittelematon yhteisö, jonka omistaa National Cable Satellite Corporation. C-SPAN ei ota vastaan lahjoituksia Yhdysvaltain hallinnolta.


title: Suippoliuskaorapihlaja

text: Suippoliuskaorapihlaja eli suippuorapihlaja ("Crataegus rhipidophylla" syn. "C. rodiformis" ja "C. curvisepala") on Euroopassa ja Vähässä-Aasiassa kasvava pensas tai pieni puu. Suomessa suippoliuskaorapihlajaa esiintyy maan lounaisosissa ja se on luokiteltu uhanalaiseksi lajiksi.


title: Suippoliuskaorapihlaja

text: Suippoliuskaorapihlaja kasvaa kolmesta kuuteen metriä korkeaksi. Haarat ovat väriltään harmaanruskeita ja ne ovat kaljuja. Muiden orapihlajien tapaan kasvi on piikkinen eli orainen. Orat ovat 8–20 mm pitkiä. Lehdet ovat 3–5 cm pitkiä, parijakoisia tai -osaisia ja kaljuja. Lehtien suonet ulottuvat liuskojen kärkiin, hampaisiin ja näiden välisiin loviin saakka. Lehtien liuskat ovat suippoja ja kärkiosasta sahalaitaisia. Myös lehtien korvakkeet ovat sahalaitaisia. Kukinto on kalju huiskilo. Kukat ovat valkoiset ja niiden verholehdet ovat kolmiomaisia. Heteitä on 18–20 kappaletta ja niiden ponnet ovat punertavia. Emejä on yksi. Suippoliuskaorapihlaja kukkii Suomessa kesäkuussa. Hedelmä on yksiluinen, punainen luumarja.


title: Suippoliuskaorapihlaja

text: Aikaisemmin suippoliuskaorapihlaja jaettiin Suomessa kahteen alalajiin, mutta nykyisin niitä pidetään muunnoksina. Erot muunnosten välillä ovat verholehdissä ja marjoissa. Yleisemmän siirosuippuorapihlajan (var. "rhipidophylla") verholehdet ovat taakäänteisiä ja marja munanmuotoinen ja tummanpunainen. Tanasuippuorapihlajan (var. "lindmanii") verholehdet ovat puolestaan sirottavia, suoria ja marja tynnyrimäinen ja vaaleanpunainen.


title: Suippoliuskaorapihlaja

text: Suippoliuskaorapihlajan voi helposti sekoittaa toiseen Suomessa luonnonvaraisena esiintyvään orapihlajalajiin, tylppäliuskaorapihlajaan ("Crataegus monogyna"). Lajit voivat myös risteytyä keskenään.


title: Suippoliuskaorapihlaja

text: Suippoliuskaorapihlajan levinneisyysalue ulottuu Skandinavian eteläosista ja Baltiasta Saksaan, Puolaan, Ukrainaan, Balkanille, Pohjois-Turkkiin ja Kaukasuksen alueelle asti. Suomessa suippoliuskaorapihlajaa kasvaa luonnonvaraisena paikoin Ahvenanmaalla, Lounais-Suomen saaristossa ja Varsinais-Suomessa.


title: Suippoliuskaorapihlaja

text: Luonnonvaraisena suippoliuskaorapihlaja kasvaa lehdoissa, lehtoniityillä sekä peltojen, metsien ja tienreunuksien penasaikoissa.


title: Suippoliuskaorapihlaja

text: Suippoliuskaorapihlajaa käytettiin yleisesti pensasaidoissa ennen aitaorapihlajan ("Crataegus grayana") yleistymistä.


title: Susanne

text: Susanne on naisen etunimi, Susanna-nimen muunnos. Näin kirjoitettuna nimi on käytössä monissa maissa kuten Ranskassa, Saksassa, Yhdysvalloissa, Ruotsissa ja myös Suomessa. Ääntämys kuitenkin vaihtelee eri kielissä; esimerkiksi ranskaksi se lausutaan /syzan/, missä /z/ merkitsee s:n kaltaista, mutta soinnillista äännettä. Eräissä maissa nimestä on käytössä myös muunnos Suzanne.


title: Susanne

text: Elokuuhun 2017 mennessä Suomessa oli noin 6 800 henkilöä saanut nimen Susanne ja noin 270 henkilöä nimen Suzanne. Susanne on myös suosittu yrityksen nimi tai yrityksen nimen osa: elokuussa vuonna 2017 Fonecta Finder Yritystietopalvelu tuotti Susanne-nimellä 643 nimistä yritystä tai elinkeinonharjoittajaa.


title: Recruit-skandaali

text: Recruit-skandaali () oli sisäpiirikauppa- ja korruptioskandaali, joka pakotti useita huomattavia poliitikkoja eroamaan Japanissa vuonna 1988.


title: Recruit-skandaali

text: Recruit on kiinteistö- ja telekommunikaatioyhtiö Tokiossa. Sen johtaja Hiromasa Ezoe tarjosi Recruitin tytäryhtiön Cosmosin osakkeita talouselämän johtajille ja pitkäaikaisille poliitikoille, ennen kuin Cosmos listautui pörssiin vuonna 1986. Julkisen osakeannin jälkeen Cosmosin osakkeiden hinnat kohosivat pilviin, ja juoneen osallistuneet saivat kukin keskimäärin 66 miljoonan jenin tuoton.


title: Recruit-skandaali

text: Vaikka vain 17 Japanin parlamentin jäsenen havaittiin osallistuneen sisäpiirikauppoihin, kolmenkymmenen muun huomattiin myöhemmin saaneen erikoispalveluksia Recruitilta. Skandaaliin joutuneisiin poliitikkoihin kuuluivat pääministeri Noboru Takeshita, entinen pääministeri Yasuhiro Nakasone ja hallituksen pääsihteeri Takao Fujinami. LDP-hallituksen jäsenten lisäksi myös Kōmeitōn, demokraattisen puolueen ja sosialistisen puolueen johtajien havaittiin olleen osallisina juonessa. Takeshitan hallitus pakotettiin eroamaan, vaikka jotkut sen jäsenet palasivatkin politiikan huipulle myöhemmin (mukaan lukien tulevat pääministerit Kiichi Miyazawa ja Keizō Obuchi). NTT, Yomiuri Shimbun ja Nihon Keizai Shimbun sekaantuivat myös skandaaliin.


title: Recruit-skandaali

text: Vaikka skandaali kosketti puolueita poliittisen kentän molemmilla laidoilla, LDP kärsi skandaalista eniten. Skandaalin sanotaan usein olevan merkittävä syy Morihiro Hosokawan oppositiopuolueen voitolle vaaleissa vuonna 1993, jolloin LDP:n yhtäjaksoisesti 38 vuotta kestänyt valtakausi Japanissa keskeytyi.


title: M/S UN Trieste

text: M/S UN Trieste () on turkkilaisen UN Ro-Ro İşletmelerin omistama ro-ro-rahtialus. Alus on rakennettu vuonna 2006 Flensburger Schiffbau-Gesellschaftin telakalla Flensburgissa, Saksassa. "UN Trieste" on rekisteröity Turkin lipun alle ja sen kotisatama on Istanbul.


title: M/S UN Trieste

text: UN Triesten sisaraluksia ovat M/S Saffet Ulusoy, M/S UN Marmara ja M/S UN Pendik.


title: M/S UN Trieste

text: Pituutta UN Triestellä on 193 metriä, leveyttä 26 metriä ja syväys on 7 metriä. Laivan koko tilavuus (bruttovetoisuus) (GT) on 26 700 ja matkustus- ja lastitilojen tilavuus (nettovetoisuus) (NT) 14 650. Aluksen lastikapasiteetti on 3 726 metriä ja konttikapasiteetti (TEU) on 550. Laivan huippunopeus on 21,5 solmua.


title: M/S UN Trieste

text: Laivan pääkoneina on kaksi MaK 9M43 dieselmoottoria, jotka yhdessä kehittävät 16 200 kilowatin tehon.


title: M/S UN Trieste

text: UN Trieste on ro-ro-alus ("roll on roll off"), eli sen lastaus tapahtuu perästä pyörien päällä ilman nosturia. Ro-ro-alus on kaikkein kilpailukykyisin ratkaisu nopeutta vaativissa ja lyhyissä kuljetuksissa, sillä se on nopea lastata ja purkaa. Rahtitilaan jää aina paljon käyttämätöntä tilaa, minkä vuoksi aluksia ei juuri valtameriliikenteessä käytetä.


title: M/S UN Trieste

text: 8. elokuuta 2005 tapahtui kölin lasku. 28. lokakuuta alus laskettiin vesille ja 12. tammikuuta 2006 se luovutettiin U.N Deniz Isletmeciligi A.S:n omistukseen, joka rekisteröi sen Turkin lipun alle nimellä "UN Trieste". Kotisatamaksi tuli Istanbul. Tämän jälkeen alus aloitti liikennöinnin Istanbulin ja Italian Triesten välillä. Vuonna 2007 alus siirtyi U.N Ro-Ro İşletmeleri A.Ş:n omistukseen.


title: Russi Taylor

text: Russi Taylor (s. 4. toukokuuta 1944 Cambridge, Massachusetts) on yhdysvaltalainen ääninäyttelijä, joka tunnetaan erityisesti Minni Hiiren ääniroolista.


title: Russi Taylor

text: Taylor teki ensimmäisiä äänirooleja animaatioihin 1960-luvulla ja tuli tunnetuksi 1980-luvun alussa Strawberry Shortcaken ääniroolista hahmon nimikkolyhytanimaatioissa. Sittemmin Taylor tunnetaan parhaiten Disney-piirrettyjen myötä ja erityisesti Minni Hiirenä, jonka ääniroolia hän on tehnyt 1980-luvun puolenvälin jälkeen useissa lyhytanimaatioissa, elokuvissa ja televisiosarjoissa. Taylor oli myös Tupun, Hupun ja Lupun ääninä piirrossarjasa "Ankronikka" 1990-luvulla. Suositussa animaatiosarjassa "Simpsonit" Taylor ääninäyttelee useita lapsihahmoja, tärkeimpinä Martin Prince, kaksoset Sherri ja Terri sekä vaihto-oppilas Üter.


title: Russi Taylor

text: Taylor huomioitiin kaksi kertaa Daytime Emmyn ehdokkuuksilla animaatiosarjasta "Vekarat".


title: Russi Taylor

text: Taylor oli naimisissa Wayne Allwinen kanssa aviomiehensä kuolemaan saakka. Allwine tunnetaan Mikki Hiiren ääniroolista. Heillä on yhteensä neljä lasta.


title: Nuoret sankarit

text: Nuoret sankarit () on John Fuscon käsikirjoittama ja Christopher Cainin vuonna 1988 ohjaama lännenelokuva. Elokuvan tuotti 20th Century Fox. Pääosissa nähdään Emilio Estevez, Kiefer Sutherland, Lou Diamond Phillips, Charlie Sheen, Dermot Mulroney ja Casey Siemaszko. Elokuvalle tehtiin jatko-osa Nuoret sankarit 2 vuonna 1990.


title: Nuoret sankarit

text:
Englantilainen karjatilan pitäjä John Tunstall löytää kodittoman lainsuojattoman William H. Bonneyn. Tunstall ottaa Bonneyn töihin maatilalleen, jossa on muitakin kodittomia hylkiöitä, kuten Doc Shurlock, Jose Chavez, "Dick" Brewer, Steve Stephens ja Charlie Bowdre. irlantilainen Murphy tavoittelee samaa lihakauppasopimusta Tunstallin kanssa ja murhauttaa tämän, minkä jälkeen Bonney ja kumppanit saavat apulaissheriffien valtuudet ja heidän pitäisi pidättää kaikki tiedetyt osasyylliset Tunstallin murhaan. Lainvalvojiksi värvätty joukko kuitenkin joutuu itse lain väärälle puolelle ja lain kouran jahtaamaksi, kun Bonney päättää syyllisten pidättämisen sijaan lähteä sotapolulle murhanhimoisin toimenpitein. Elokuva on siis kuvaus Uudessa Meksikossa vuonna 1878 tapahtuneesta Lincolnin kauppasodasta, johon Billy the Kid merkittävästi sekaantui.
"Video-oppaassa" vuodelta 1994 Bello Romano kutsuu elokuvaa pienen budjetin koskettavaksi nuorisoleffaksi ja antaa sille kolme tähteä viidestä, mikä vastaa sanallista arviota ”hyvä”.


title: Bill Aston

text: William ”Bill” Aston (29. maaliskuuta 1900 Hopton, Staffordshire – 4. maaliskuuta 1974 Lingfield, Surrey) oli brittiläinen Formula 1 -kuljettaja, joka osallistui kolmeen kilpailuun omassa Aston Butterworth -tallissaan. Hän pääsi starttaamaan vain yhteen kilpailuun, joka oli Saksan Grand Prix 1952. Hän keskeytti kilpailun toisella kierroksella.


title: Siipigambiitti

text: Siipigambiiteiksi kutsutaan shakissa monia avauksia, jossa valkea uhraa b-sotilaansa mustan c-sotilaalle. Siipigambiitteja pidetään yleisesti heikkoina siirtoina, ja siksi niihin törmääkin vain harvoin. Oikein pelattuina ne voivat silti olla suuri yllätys vastustajalle, ja hyvä ase etenkin pikapeleissä.


title: Siipigambiitti

text: Kaikista tavallisin siipigambiitti on sisilialaisessa puolustuksessa, jolloin se menee seuraavasti: 1. e4 c5 2. b4 Peli jatkuu normaalisti 2...cxb4 3. a3 bxa3 4. Rxa3. Musta voi tosin pelata myös 2...d5 tai valkea 3. d4


title: Siipigambiitti

text: Ranskalaisessa puolustuksessa esiintyy myös kaksi harvinaista siipigambiittia, jotka voivat transformoitua toisikseen.


title: Siipigambiitti

text:
Caro-Kannin puolustuksessa siipigambiitti etenee seuraavasti.
Vielä harvinaisempi siipigambiitti on lähettipelissä. Gambiitilla on hieman yhtäläisyyksiä Evansin gambiitin kanssa.
1. e4 e5 2. Lc4 Lc5 3. b4


title: Tylppäliuskaorapihlaja

text: Tylppäliuskaorapihlaja eli tylppöorapihlaja ("Crataegus monogyna") on lähes koko Euroopassa tavattava pensas tai pieni puu. Suomessa tylppäliuskaorapihlajaa esiintyy vain maan eteläosissa ja se on luokiteltu uhanalaiseksi lajiksi.


title: Tylppäliuskaorapihlaja

text: Tylppäliuskaorapihlaja kasvaa kolmesta kuuteen metriä korkeaksi, joskus jopa korkeammaksikin. Haarat ovat kaljuja ja ovat väriltään harmaanruskeita. Muiden orapihlajien tapaan kasvi on piikkinen eli orainen. Orat ovat 8–20 mm pitkiä. Lehdet ovat 3–5 cm pitkiä, parijakoisia tai -osaisia ja kaljuja. Lehtien suonet ulottuvat liuskojen kärkiin, hampaisiin ja näiden välisiin loviin saakka. Lehtien liuskat ovat tylppiä, vain kärjestä niukkahampaisia tai täysin ehytlaitaisia. Lehtien korvakkeet ovat ehytlaitaisia. Kukinto on kalju huiskilo. Kukat ovat valkoiset ja niiden verholehdet ovat taakäänteisiä, tasasivuisen kolmiomaisia ja tylppiä. Heteitä on 18–20 kappaletta ja niiden ponnet ovat punertavia. Emejä on yksi. Tylppäliuskaorapihlaja kukkii Suomessa kesäkuussa. Hedelmä on yksiluinen, munanmuotoinen, punainen luumarja.


title: Tylppäliuskaorapihlaja

text: Ilmeisesti suurin Suomessa kasvava tylppäliuskaorapihlaja kasvaa Ahvenanmaan Finströmissä. Vuonna 2007 sen korkeudeksi mitattiin 8 metriä ja rungon ympärysmitaksi 45 cm korkeudelta 185 cm.


title: Tylppäliuskaorapihlaja

text: Tylppäliuskaorapihlajan on hankala erottaa toisesta Suomessa luonnonvaraisena esiintyvästä orapihlajalajista, suippoliuskaorapihlajasta ("C. rhipidophylla"). Lajien tunnistamista vaikeuttaa lisäksi se, että ne voivat myös risteytyä keskenään.


title: Tylppäliuskaorapihlaja

text: Tylppäliuskaorapihlaja on levinnyt Etelä-Skandinaviasta ja Baltiasta koko Eurooppaan Venäjän Keski- ja Pohjois-osia sekä Islantia lukuun ottamatta. Lisäksi sitä tavataan Pohjois-Afrikassa, Turkissa, Kaukasuksen alueella sekä Lähi-idässä. Pohjois-Amerikan itäosiin laji on levinnyt ihmisen mukana. Suomessa tylppäliuskaorapihlajaa kasvaa luonnonvaraisena Ahvenanmaalla sekä paikoin Varsinais-Suomen ja Uudenmaan rannikkoalueilla.


title: Tylppäliuskaorapihlaja

text: Luonnonvaraisena tylppäliuskaorapihlaja kasvaa lehdoissa, lehtoniityillä sekä peltoja ja metsiä reunustavissa pensaikoissa.


title: Tylppäliuskaorapihlaja

text: Tylppäliuskaorapihlajaa käytettiin pensasaidoissa ennen aitaorapihlajan ("Crataegus grayana") yleistymistä. Lajia kasvatetaan edelleen koristepensaana ja -puuna.


title: Jason Dawe

text: Jason Dawe on brittiläinen TV-juontaja. Hän juonsi Top Gear -ohjelman ensimmäisen tuotantokauden (2002). Toisella tuotantokaudella hänet korvasi James May. Dawe esitteli käytettyjä halpa-autoja vastapainona Jeremy Clarksonin ja Richard Hammond esittämille kalliille urheiluautoille ja ajokilpailuille. Nykyään hän juontaa Penny Malloryn kanssa "Used Car Roadshow" -auto-ohjelmaa. Ennen juontajan uraa Dawe työskenteli 16 vuotta autoalalla.


title: Jason Dawe

text: Dawella on kolumni "The Sunday Times" -lehden moottorit-osiossa. Hän kirjoittaa myös moniin muihin lehtiin.


title: Richard Attwood

text: Richard "Dickie" Attwood (s. 4. huhtikuuta 1940 Wolverhampton, Staffordshire, Iso-Britannia) on uransa lopettanut brittiläinen kilpa-autoilija. Hän osallistui yhteensä 17 Formula 1:n MM-kilpailuun kausilla – ja – BRM, Reg Parnell Racing, Cooper ja Lotus-talleissa. Hänen paras sijoituksensa oli Monacon Grand Prix'ssa 1968, jossa hän ajoi toiseksi ja teki samalla kilpailun nopeimman kierroksen. Palkintosija jäi Attwoodin ainoaksi.


title: Richard Attwood

text: Attwood voitti Le Mansin 24 tunnin ajon vuonna 1970 Porsche 917:llä.


title: USS Missouri (BB-63)

text: USS Missouri (BB-63) (lempinimiltään Mighty Mo tai Big Mo) on Yhdysvaltain laivaston Iowa-luokan taistelulaiva. Missouri on viimeinen Yhdysvaltojen rakentama taistelulaiva ja merkittävä Japanin keisarikunnan antautumispaikkana toisen maailmansodan lopussa. Missouri tilattiin 12. kesäkuuta 1940, ja sen köli laskettiin New York Naval Shipyardissa New Yorkin Brooklynissa 6. tammikuuta 1941.


title: USS Missouri (BB-63)

text: USS "Missouri" oli palvelukseenotosta ja New Yorkin edustalla suoritetuista testi- ja perehdytysajoista alkaen vuoden 1944 loppuun taisteluharjoituksissa Chesapeaken lahdella. Alus lähti Norfolkista 11. marraskuuta kohti San Franciscoa, jossa se varustettiin laivaston lippulaivaksi. Alus lähti 14. joulukuuta kohti Karoliinien saariston Ulithia, jonne se saapui 13. tammikuuta 1945.


title: USS Missouri (BB-63)

text: Uransa aikana Missouri osallistui toisessa maailmansodassa Iwo Jiman ja Okinawan taisteluihin ja pommitti Japanin Hokkaidōn ja Honshūn saaria.


title: USS Missouri (BB-63)

text: Kenraali Douglas MacArthur otti vastaan Japanin antautumisen Tokionlahdelle ankkuroituneen Missourin kannella 2. syyskuuta 1945.


title: USS Missouri (BB-63)

text: Toisen maailmansodan jälkeen "Missouri" palasi Yhdysvaltoihin ennen kuin se lähetettiin taistelemaan Korean sotaan. Palatessaan jälleen Yhdysvaltoihin se otettiin pois käytöstä ja liitettiin Yhdysvaltain laivaston reserviin (), joka tunnetaan paremmin nimellä "Koipallolaivasto" (), vuonna 1955. Se otettiin jälleen käyttöön ja modernisoitiin vuonna 1984 osana 600 laivan laivasto -ohjelmaa, minkä jälkeen se osallistui vuonna 1991 Persianlahden sotaan.


title: USS Missouri (BB-63)

text: Missouri otettiin viimeisen kerran pois käytöstä 31. maaliskuuta 1992, jolloin se oli saanut yhteensä yksitoista taistelutähteä toiminnastaan toisessa maailmansodassa, Koreassa ja Persianlahdella. Sitä pidettiin Naval Vessel Registerissä tammikuuhun 1995 saakka. Vuonna 1998 se lahjoitettiin Missouri Memorial Associationille, ja nykyään se on museolaivana Pearl Harborissa Havaijilla.


title: USS Missouri (BB-63)

text: Laiva on myös esillä kahdessa elokuvassa. Ensimmäinen näistä on Steven Seagalin tähdittämä elokuva "Kaappaus merellä", jossa sotalaiva USS "Missouri" lähtee jäähyväismatkalleen. Toinen on vuonna 2012 julkaistu Peter Bergin ohjaama science fiction -sotaelokuva "Battleship".


title: Larry King Live

text: Larry King Live oli yhdysvaltalainen keskusteluohjelma, jota juonsi Larry King. Ohjelmaa esitettiin CNN-uutiskanavalla ja sen ensimmäinen lähetys nähtiin vuonna 1985. Sen katsojaluvut ylittivät miljoonan katsojan määrän illassa.


title: Larry King Live

text: Ohjelma kuvattiin CNN:n Los Angelesin studioilla, mutta joskus ohjelmaa lähetettiin CNN:n New Yorkin tai Washington D.C.:n studioilta. Eräs Kingin tunnuksista oli perinteinen RCA:n (Radio Corporation of America) mikrofoni pöydällä. Mikrofoni oli kuitenkin vain osa lavasteita, todellisuudessa King ja hänen vieraansa käyttivät pukuun kiinnitettäviä pieniä mikrofoneja.


title: Larry King Live

text: Joka ilta King haastatteli yhtä tai useampaa tunnettua henkilöä, yleensä julkisuuden henkilöitä, poliitikkoja tai talouselämän vaikuttajia. Tunnin mittainen ohjelma esitettiin eräillä alueilla kolme kertaa päivässä, ja sen pystyi näkemään maailmanlaajuisesti CNN International –kanavalla.


title: Larry King Live

text: Jotkut ovat syyttäneet Kingiä liian "lepsuista" kysymyksistä. Kun King oli vieraana Late Night with Conan O'Brienissä, hän sanoi hyvän haastattelun salaisuuden olevan se, että saa haastateltavan puhumaan itsestään, jotta juontaja voi jäädä sivuosaan. Washington Postin haastattelussa vuonna 1996 King kertoi toisinaan lipsauttavansa kovia kysymyksiä pehmeiden väliin. King suosii haastatteluissaan lyhyitä, yhden lauseen kysymyksiä. King on myös sanonut, että hän koettaa valmistautua ohjelmaa varten mahdollisimman vähän.


title: Sofija Rotaru

text:
Sofija Mihailovna Evdokimenko-Rotaru (; s. 7. elokuuta 1947) on muun muassa venäjäksi, ukrainaksi ja romaniaksi esiintyvä laulaja, joka syntyi moldovalaiseen perheeseen Tšernivtsin oblastissa, Ukrainassa. Hänelle myönnettiin Neuvostoliiton kansantaiteilijan arvonimi vuonna 1986.
Hän sai Ukrainan sankarin arvonimen 2002.


title: Terva-Toppilan koulu

text: Terva-Toppilan koulu oli Oulun kaupungin ylläpitämä 1.–9. luokkien yhtenäiskoulu, joka yhdistettiin Merikosken kouluun vuonna 2017.


title: Terva-Toppilan koulu

text: Sotien jälkeen Oulussa toimi vain neljä valtion omistamaa oppikoulua. 1940-luvun lopulla oppikouluun pyrki 3 800 oppilasta, joista alle puolet pääsi opiskelemaan. Oulun ensimmäinen yksityinen keskikoulu aloitti Tuirassa vuonna 1947, sitten seurasivat Karjasillan oppikoulu 1955, Laanilan oppikoulu 1957 sekä Lassinkallion kaupallisteknillinen yhteiskoulu 1962. Toppilan keskikoulu perustettiin vuonna 1963. Aloite koulun saamiseksi alueelle tuli Toppilan Pienkiinteistö -yhdistykseltä. Toppilan Keskikoulun kannatusyhdistyksen perustamiskokous kutsuttiin koolle lokakuun 14. päivänä 1962 päivätyllä kirjeellä. Kannatusyhdistyksen perustamiskokoukseen tuli 37 henkilöä. Yhdistyksen puheenjohtajana toimi Yrjö Kemppainen ja sihteerinä Eero Määttä. Kannatusjäsenen vuosimaksu oli 5 markkaa. Lupa koulun perustamiseen saatiin valtioneuvostolta 25. huhtikuuta 1963. Koulu aloitti 2. syyskuuta 1963 toimintansa Toppila Oy:n 1938 henkilökunnalleen rakennuttamassa Toppilan Seuratalossa. Koulun aloitti 80 oppilasta, jotka jaettiin kahteen luokkaan. Koulun ensimmäisenä rehtorina toimi Matti Juurus,


title: Terva-Toppilan koulu

text: Toppilan keskikoulu jatkoi vuoteen 1966 saakka, jolloin siitä tuli Toppilan yhteiskoulu. Samana vuonna valmistui nykyinen koulurakennus, joskin luokkahuoneet saatiin viimeisteltyä vasta kolmen vuoden kuluttua eli 1969. Vuonna 1968 viisivuotisesta koulusta saivat päästötodistuksen ensimmäiset 36 oppilasta. Toppilan yhteiskouluun liitettiin samana vuonna lukio, josta taas ensimmäiset 32 ylioppilasta valmistuivat vuonna 1971. Vuonna 1974 Toppilan yhteiskoulu jakautui Toppilan yläasteeksi ja lukioksi. Vuodesta 1985 aina vuoteen 2002 koulutiloja remontoitiin eri tavoin. Syyslukukaudella 2005 Toppilan lukio sulautui osaksi Kuusiluodon lukiota (nykyisin Oulun Suomalaisen Yhteiskoulun lukio). Lukion viimeinen rehtori oli Veikko Ervasti. Syyslukukauden 2006 alussa puolestaan Toppilan koulu ja sen vieressä sijainnut Merituulen koulu, alun perin Koskelan kansakoulu, lakkautettiin, ja niiden tilalle perustettiin yhtenäinen peruskoulun Terva-Toppilan koulu. Koskelan kansakoulu oli aloittanut toimintansa jo 24. syyskuuta 1906.


title: Barely Legal

text: Barely Legal on ruotsalaisen garagerock-yhtyeen The Hivesin debyyttialbumi, joka julkaistiin vuonna 1997. Levyn toisesta kappaleesta A.K.A.I.D.I.OT.ista on tehty EP.


title: Keski-läntinen alue (Brasilia)

text: Brasilian keski-läntinen alue on yksi Brasilian viidestä alueesta. Alue muodostuu kolmesta osavaltiosta Goiás, Mato Grosso ja Mato Grosso do Sul sekä Distrito Federalin liittopiiristä, jossa sijaitsee Brasilian pääkaupunki Brasília.


title: Keski-läntinen alue (Brasilia)

text: Alueen asukasluku on 13 269 517 ja pinta-ala 1 606 371,5 neliökilometriä.


title: Laulava sydän – Juice Leskinen

text: Laulava sydän – Juice Leskinen, sisältää musiikkia Yle TV2:n Laulava sydän -ohjelmasta. Se on tribuuttialbumi, joka sisältää eri suomalaislaulajien tulkintoja Juice Leskisen kappaleista. Esitykset ovat peräisin Yle TV2:n tuottamasta "Laulava sydän" -ohjelmasarjasta. Sen innoittaja oli Juice Leskisen 50-vuotisjuhla 19. helmikuuta 2000.


title: Laulava sydän – Juice Leskinen

text: Sävellykset ja sanoitukset Juice Leskinen, ellei toisin mainita. Sovitukset Matti Puurtinen, paitsi Esa Nieminen (CD1/3. & CD2/14.).


title: Dan Sundell

text: Dan Sundell (s. 1. kesäkuuta 1946) on suomenruotsalainen kuvataidekriitikko. Hän on yksi Suomen merkittävimmistä taidekriitikoista. Tällä hetkellä hän asuu Helsingissä.


title: Dan Sundell

text: Sundellin nykyinen vaimo on taidemaalari Johanna Ehrnrooth. Dan Sundellilla on viisi lasta.


title: Riihimäen Ilves

text: Riihimäen Ilves (RIlves) oli perinteikkään Riihimäen Palloseuran (RiPS) farmiseuraksi vuonna 1970 perustettu riihimäkeläinen jalkapalloseura. RIlves peri vuonna 1928 perustetun Riihimäen Palloseuran kakkosjoukkueen sarjapaikan vuonna 2001 RiPS:n luovuttua urheilutoiminnastaan talousvaikeuksista johtuen. RIlves ehti edustaa kaupunkia yhteensä 10 vuotta. Kaudelle 2011 päätettiin Riihimäellä muuttaa edustusseuran nimi takaisin alkuperäiseksi. Riihimäen Ilveksen hallituksessa päätettiin nimenmuutoksesta 15.12.2010 ja edustusjoukkue sekä muut Ilveksen joukkueet pelasivat jo kevätkaudella 2011 Palloseuran raitapaidoissa.


title: Riihimäen Ilves

text: RIlves pelasi vuoden 2001 jälkeen suurimman osan kausistaan (8 kpl) Kolmosessa. Toimintaa lopetettaessa vuonna 2010 seuralla oli jäseniä yhteensä 250, yhteensä 13 joukkuetta.


title: Riihimäen Ilves

text:
Riihimäen Ilves perustettiin Riihimäen Palloseuran sisarseuraksi 18.1.1970. Ilveksen ensimmäinen puheenjohtaja oli Sakari Harjanne. Seuran johtokunta oli aluksi yhteinen RiPS:n kanssa. RiPS pyöritti tuolloin jalkapallotoiminnan lisäksi (kuten teki siis myös johtokuntakin) käsipallotoimintaa.
Ensimmäisellä kaudellaan seura nousi heti piirisarjasta 4. divisioonaan. 4. divisioonasta seura oli heti ensimmäisellä kaudellaan lähellä sarjanousua 3. divisioonaan, mutta jäi lohkossaan toiseksi pisteen erolla sarjanousijaan. Seuran tähti oli kuitenkin 70 -luvun osalta laskeva ja vuonna 1977 RIlves luopui sarjapaikastaan Nelosessa.


title: Riihimäen Ilves

text: Nousu Neloseen tapahtui uudelleen vuonna 1981. Vuosina 1982 ja 1983 seura pyöritti Riihimäen juniorijalkapalloa. Kaupungin "kakkosjoukkue" Ilves (ks. "ykkösjoukkue" Riihimäen Palloseura) kamppaili 1980 -luvulla paikasta Nelosessa pudoten ajoittain piirisarjaan.


title: Riihimäen Ilves

text: 1986 toiminta lakkasi ja vasta vuonna 1993 kasattiin uusi joukkue Neloseen. Ilves putosi ranskalaisen visiittinsä jälkeen Nelosesta jälleen 1994. Ilveksen toiminnalle ei nähty edellytyksiä, kun RiPS teki nousuaan aina Ykköseen asti 1990 -luvun lopussa ja RiNS organisoi kaupungin juniorityön. Seura lopetti urheilutoimintansa taas seitsemäksi vuodeksi.


title: Riihimäen Ilves

text: Vuonna 2001 Riihimäen Ilves herätettiin kuitenkin uudelleen henkiin, RiPS:n luovuttaessa sarjapaikkansa talousvaikeuksiin nojaten. RiPS:n edustusjoukkue oli pahasti sillassa, mutta seuran kakkosjoukkueen RiPS II:n sarjapaikka Uudenmaan piirin Viitosessa päätettiin luovuttaa Riihimäen jalkapallon ainoalle toivolle Riihimäen Ilvekselle. Riihimäen Ilvekselle koottiin osaava johtokunta Kari Lindholmin johdolla ja johtokunnan muodostivat lopulta Torsti Sulander, Timo Tuuhioja, Sami Anttila, Jorma Tiainen, Tapio Henriksson, Esko Leppä, Sirpa Leppä, Pentti Lindholm, Jorma Siitonen ja Harri Jokela.


title: Riihimäen Ilves

text: Tulosta alkoi heti tulla ja vuonna 2001 saavutettiin nousu Neloseen ja heti seuraavana vuonna (2002) RIlves nousi Kolmoseen.


title: Riihimäen Ilves

text: Kauden 2008 päätteeksi RIlves putosi Neloseen. Samana vuonna seura sai myös käyttöönsä uuden jalkapallohallin, joka paransi lajin harrastusmahdollisuuksia myös talviaikaan. Parantuneet olosuhteet poikivat kaudella 2009 riihimäkeläisille jonkin verran menestystä juniorisarjoissa, sekä johtivat Ilveksen edustusjoukkueen paraatimarssiin takaisin Kolmoseen murskaavalla piste-erolla lohkon toiseksi parhaaseen.


title: Oh Lord! When? How?

text: Oh Lord! When? How? on The Hivesin ensimmäinen virallinen julkaisu. Julkaisun muoto on EP ja se julkaistiin 1. kesäkuuta 1996. Seuraavana vuonna The Hives julkaisi albumin Barely Legal.


title: Mary Astell

text: Mary Astell (12. marraskuuta 1666 Newcastle upon Tyne, Englanti – 9. toukokuuta 1731 Lontoo, Englanti) oli englantilainen filosofi ja naisten oikeuksien puolustaja.


title: Mary Astell

text: Astell muutti 20-vuotiaana asumaan Lontoon Chelseaan. Hän kirjoitti kirjoja ja pamfletteja, joissa hän käsitteli muun muassa naisten koulutusta ja avioliittoa.


title: Mary Astell

text: Astell julkaisi ensimmäisen teoksensa "Letters Concerning the Love of God" vuonna 1695. Hän kuoli rintasyöpään vuonna 1731.


title: Barbara Cochran

text: Barbara Ann Cochran (s. 4. tammikuuta 1951) on yhdysvaltalainen alppihiihtäjä. Hän voitti pujottelussa paitsi olympiakultaa Sapporossa 1972, myös hopeaa maailmanmestaruuskilpailuissa 1970.


title: Merja Varvikko

text: Merja Varvikko on vuoden 1981 Miss Suomi. Miss Skandinavia -kilpailussa hän oli 2. perintöprinsessa. Missivelvollisuuksiensa jälkeen hän toimi toistakymmentä vuotta mallina ja juontajana sekä veti televisiossa omaa talk-showtakin. Nykyiseltä ammatiltaan hän on sisustussuunnittelija. Hänen puolisonsa vuosina 1986–2005 oli Pasi Hailio (laulaja Tony Montana) ja heillä on neljä lasta.


title: Juuso Majava

text: Juuso Majava (s. 7. huhtikuuta 1989 Rovaniemi) on suomalainen jalkapalloilija, joka edustaa Veikkausliigassa pelaavaa Rovaniemen Palloseuraa. Hän on pelipaikaltaan laitahyökkääjä.


title: Juuso Majava

text: Majavan pelaajaura ylimmillä sarjatasoilla alkoi kaudella 2006, kun hän nousi RoPS:in Ykkösen joukkueeseen. Veikkausliiga-debyyttinsä hän teki 15. toukokuuta 2008 vierasottelussa FF Jaroa vastaan. Majava edusti RoPS:ia kaudet 2006–2009, mutta kärsittyään loukkaantumisista koko kauden 2009 hänen sopimustaan ei uusittu. Kaudeksi 2010 Majava siirtyi AC Ouluun. Hän solmi yksivuotisen jatkosopimuksen AC Oulun kanssa vuoden jatko-optiolla joulukuussa 2011.


title: Juuso Majava

text: Majavan vanhempi veli Juha Majava on entinen jalkapalloilija.


title: Juuso Majava

text: Majava on pelannut yhteensä yhdeksän poikien maaottelua. Hän debytoi maajoukkueessa 4. syyskuuta 2007 alle 18-vuotiaiden maajoukkueen ottelussa Tšekkiä vastaan.


title: Joukkoliikennekatu

text: Joukkoliikennekatu on yleisesti kaupungin alueella sijaitseva kulkuväylä, joka on tarkoitettu joukkoliikennettä varten. Kulkuväylällä sallitaan ainoastaan joukkoliikenteen kulkuneuvot, kuten linja-autot ja raitiovaunut, sekä lisäksi taksit, jalankulkijat ja polkupyöräilijät.


title: Joukkoliikennekatu

text: Suomen kaupungeista muun muassa Oulussa avattiin syyskuussa 2007 joukkoliikennekatu. Helsingin Haagassa osa Eliel Saarisen tiestä on varattu ainoastaan joukkoliikenteen käyttöön. Kyseinen tieosuus oli ollut merkittynä kaavaan vuosikymmeniä tavanomaisena läpiajokatuna, mutta sen rakentaminen oli kohdannut kiivasta vastustusta. Molemmista päistään muuten valmiin kadun keskivaiheilla ollut osuus rakennettiin lopulta joukkoliikennekatuna. Myös Helsingin Aleksanterinkatu on raitiokävelykatuna joukkoliikennekatu.


title: Joukkoliikennekatu

text: Tampereella kaupungin keskustan halkaisevan Hämeenkadun itäpää Rautatienkadun ja Hatanpään valtatien välillä muutettiin kesäkuun 2014 lopusta alkaen joukkoliikennekaduksi, jolla sallitaan ajoneuvoliikenteestä vain linja-autot, taksit ja huoltoajo. Katujärjestelyt pysyivät tässä vaiheessa melko ennallaan, sillä muutos toteutettiin mahdollisimman pienin kustannuksin, lähinnä liikennemerkein ja yhdellä liikennevaloristeyksen poistolla. Samalla Tampereen seudun joukkoliikenne otti käyttöön uuden seudullisen joukkoliikennelinjaston. Uuden runkolinjan 1 liikennöinti nykyreitillä ei olisi mahdollista ilman joukkoliikennekatuosuutta, sillä Hatanpään valtatien ja Hämeenkadun risteys olisi muuten liian ruuhkainen sujuvalle runkolinjaliikennöinnille. Järjestely on kokeilu, josta kerätään kokemuksia vuoden 2016 loppuun asti, jonka jälkeen kokeilun jatkamisesta päätetään. Tampereen kaupunginvaltuusto päättää lokakuussa 2016 raitiotien toteutusvaiheen aloittamisesta, johon sisältyy Hämeenkadun täydellinen peruskorjaus. Raitiotiesuunnitelmissa on esitetty itäpäästä voimakkaan raitiotie-, kävely- ja pyöräilypainotteista, jolla voi tarvittaessa ajaa myös linja-autoilla. Kokeilua täydennettiin kesällä 2015 kaventamalla katuosuutta nelikaistaisesta kaksikaistaiseksi.


title: Joukkoliikennekatu

text: Tampereella on myös muita joukkoliikennekatuja sekä jo olemassa että suunnitteilla. Raitiotien yleissuunnitelman tarkennuksissa hyväksyttiin linjaus, että Hervannan kaupunginosan toinen pääväylä Insinöörinkatu muutetaan Hervannan keskuksen kohdalla joukkoliikennekaduksi muutaman sadan metrin matkalta. Lisäksi Vihiojan kaupunginosassa Kuoppamäentie voidaan mieltää joukkoliikennekaduksi, sillä kadulta on kielletty kaikki liikenne Tampereen seudun joukkoliikenteen linja-autoja ja tontille ajoa lukuun ottamatta.


title: Erkki Kouri

text: Erkki Ilmari Kouri (s. 18. maaliskuuta 1940 Tornio) on suomalainen historioitsija, joka toimi Helsingin yliopiston yleisen historian professorina vuosina 1989–2008.


title: Erkki Kouri

text: Kouri työskenteli tutkijana ja opettajana Saksassa Marburgin ja Münchenin yliopistoissa 1969–1972, Britanniassa Cambridgen yliopistossa 1973–1978 ja toistamiseen Münchenissä 1978–1986. Hän väitteli tohtoriksi Cambridgessa 1978, aiheenaan Euroopan protestanttinen liittopolitiikka Elisabet I:n aikana. Vuodesta 1986 Kouri on toiminut Suomessa, ensin Oulun yliopiston historian apulaisprofessorina 1986–1987 ja Jyväskylän yliopiston yleisen historian professorina 1987–1989, ja sitten Helsingin yliopiston yleisen historian professorina 1989–2008.


title: Erkki Kouri

text: Tutkijana Kourin keskeisiä tutkimusalueita ovat olleet uuden ajan alun eurooppalainen historia sekä kansainvälisten suhteiden ja historiankirjoituksen historia. Hänen tieteellisinä päätöitään ovat väitöskirja "England and the attempts to form a Protestant alliance in the late 1560s" (1978) ja tutkimukset "Der Deutsche Protestantismus und die Soziale Frage 1870–1919" (1983), jossa hän käsittelee protestanttisuuden asemaa Saksan keisarikunnan sosiaalipolitiikassa, ja "Saksalaisen käyttökirjallisuuden vaikutus Suomessa 1600-luvulla" (1984). Hän on sittemmin ollut "The Cambridge History of Scandinavia" -teossarjan (2003–2005) päätoimittajana.


title: Stacy (elokuva)

text: Stacy tai Stacy: Attack of the Schoolgirl Zombies on vuonna 2001 valmistunut japanilainen kauhukomediaelokuva, jonka on ohjannut Naoyuki Tomomatsu. Elokuva perustuu Kenji Otsukin romaaniin, ja siinä 15–17-vuotiaat tytöt muuttuvat zombeiksi.


title: Stacy (elokuva)

text: Elokuvassa oleva iskuryhmä Romero Repeat Kill Troops on nimetty zombielokuvaohjaaja George A. Romeron mukaan, ja elokuvassa myytävä moottorisaha Bruce Campbell's Right Hand 2 on viittaus Bruce Campbelliin "Evil Dead" -trilogiassa.


title: Stacy (elokuva)

text: Elokuvassa esiintyvät kirjailija Otsuki itse ja yhdysvaltalainen Norman England pienissä rooleissa.


title: Felons for Life

text: Felons for Life on kolmas albumi Dopelta. Se on kokoelma aiemmin julkaistusta materiaalista, demolevytyksistä, ja live-versioita kappaleista. Se itsejulkaistiin lokakuussa 2002.


title: Felons for Life

text:
Ensimmäiset 18 kappaletta ovat albumi- ja alternate-versioita yhtyeen ensimmäiseltä ja toiselta albumilta, "Felons and Revolutionaries" ja "Life" (paitsi kappale 3, joka on demoversio kappaleesta levyltä "Group Therapy" vuodelta 2003). Viimeiset 4 kappaletta ovat demoja vuodelta 1998 "Felons and Revolutionaries" levyä varten.
"Felons for Life" oli ainoastaan saatavana live-tapahtumissa ja yhtyeen nettisivustolla.


title: Marion Ross

text: Marion Ross (s. 25. lokakuuta 1928) on yhdysvaltalainen näyttelijä. Hän syntyi Water Town'ssa Minnesotassa. Hän sai alun alkaen nimen Marian, mutta muutti sen kirjoitusasun 13-vuotiaana.


title: Marion Ross

text: Marion Ross pääsi Paramountille 22-vuotiaana. Hänen ensimmäinen elokuvansa oli "Ikuinen naisellisuus" (1953). Ross esiintyi useissa elokuvarooleissa 1950-luvulta alkaen, mutta tuli tunnetuksi varsinkin televisiosarjasta "Onnen päivät" (1974–1984). "Onnen Päivien" jälkeen hän näytteli monipuolisesti eri televisiosarjoissa ja teatteriesityksissä.


title: Marion Ross

text: 2000-luvulla Ross on esiintynyt useissa elokuvissa ja tv-sarjoissa, kuten "Enkelin kosketus", "Gilmoren tytöt", "Perhesiteet", "Greyn anatomia" ja "Senior Entourage".


title: Marion Ross

text: Hän on ollut ehdolla viiden Emmyn ja yhden Golden Globen saajaksi. Ross sai vuonna 2001 tähden Hollywood Walk of Famelle.


title: M/S Misida

text: M/S Misida () on ahvenanmaalaisen Godby Shippingin omistukseen rekisteröity ro-ro-rahtialus. Se on rakennettu vuonna 2007 J.J. Sietaksen telakalla Hampurissa, Saksassa. Alus on rekisteröity Suomen lipun alle ja sen kotisatama on Maarianhamina. Nykyisin "Misida" on aikarahdattuna UPM-Kymmenen liikenteeseen, reitille Suomi–Espanja. Lastina Misida kuljettaa metsäteollisuuden tuotteita. Aluksen jääluokitus on 1A Super ja konttikapasiteetti (TEU) 484.


title: M/S Misida

text: Lokakuussa 2007 valmistunut M/S Misana on Misidan sisaralus.


title: M/S Misida

text: Helmikuussa 2005 Godby Shipping -ryhmään kuuluvat Minicarriers ja Trailer-Link tilasivat kaksi alusta UPM:n metsäteollisuuden tuotteiden kuljetuksia varten.


title: M/S Misida

text: 6. elokuuta 2007 aluksen köli laskettiin. 21. joulukuuta 2007 alus luovutettiin Hampurissa Godby Shippingille.


title: Tummahorsma

text: Tummahorsma ("Epilobium obscurum") on suuressa osassa Eurooppaa kasvava horsmakasvi. Suomessa se on uhanalainen ja rauhoitettu laji.


title: Tummahorsma

text: Tummahorsma kasvattaa 20–90 cm korkean varren. Yläosastaan kauttaaltaan kaarikarvainen varsi on koheneva ja ilman edelliskesän kuivia lehtiä. Varren tyveltä lähtee pitkiä, valkoisia maarönsyjä. Tummanvihreät lehdet ovat nivelvälejä lyhyempiä ja usein lähes pystyjä ja ruodittomia. Muodoltaan ne ovat tylppätyvisiä, pitkulaisia ja tylppiä. Lehtien laita ja keskisuoni ovat karvaisia. Lehtien tyvestä lähtee pieniä haaroja. Kukinto on harsu, kapea ja karvainen. Kukat ovat pieniä ja purppuranpunaisia, terälehtiä on neljä. Kukan luotti on nuijamainen. Tummahorsma kukkii heinä-elokuussa.


title: Tummahorsma

text:
Tummahorsma muistuttaa lähisukulaisistaan eniten harmaahorsmaa ("E. lamyi") ja amerikanhorsmaa ("E. adenocaulon"). Laji myös risteytyy helposti useiden muiden horsmalajien kanssa.
Tummahorsmaa tavataan Länsi- ja Keski-Euroopassa Espanjasta Kreikkaan ja Baltian maihin. Mantereen pohjoisosissa levinneisyysalue rajoittuu Etelä-Ruotsiin, -Norjaan ja -Suomeen sekä Karjalankannakseen. Lisäksi lajia on tavattu muun muassa Algeriasta, Turkista ja monilta Keski-Atlantin saarilta. Suomessa tummahorsmaa on tavattu vakinaisena vain muutamalta paikkakunnalta Etelä- ja Lounais-Suomesta, muun muassa Lohjalta, Nauvosta ja Korppoosta.


title: Tummahorsma

text: Tummahorsma kasvaa lähteiden ja lähdepurojen varsilla sekä märissä ojissa. Laji on heikko kilpailija ja vaatii kasvupaikan pysymistä avoimena. Se saattaakin ilmaantua vanhoille kasvupaikoilleen siemenpankin avulla kasvupaikan olosuhteiden muututtua suopeiksi esimerkiksi maan kaivamisen jälkeen. Tummahorsman suurimpia uhkia Suomessa ovat avo-ojien väheneminen salaojitusten myötä sekä rakentaminen.


title: Turjanhorsma

text: Turjanhorsma ("Epilobium laestadii") on Fennoskandian pohjoisosissa tavattava harvinainen kasvilaji. Suomessa turjanhorsma kuuluu erityisesti suojeltaviin kasvilajeihin.


title: Turjanhorsma

text: Monivuotinen turjanhorsma kasvaa 10–30 cm pitkäksi. Varren tyvellä on rihmamaisia, pienilehtisiä pintarönsyjä. Ohut varsi on tavallisesti haaraton, alaosasta lehdekäs ja kalju, yläosasta lähes lehdetön ja harvaan kaarikarvainen. Alemmat lehdet ovat leveähköja ja huomattavasti nivelvälejä pitempiä, ylemmät lehdet lähes tasasoukkia ja nivelvälejä lyhyempiä. Lehtien laidat ovat lähes ehyitä, kaljuja ja tuskin taakäänteisiä. Kukintoranka ja kukkaperät ovat usein punertavia ja kaarevakarvaisia. Kukan teriö on 3–3,5 mm pitkä ja väriltään valkoinen tai joskus myös vaaleanpunertava. Kukassa on neljä terälehteä. Emin sikiäin on melkein nystykarvaton, harmahtava ja lähes myötäkarvainen. Emin luotti on kapean nuijamainen. Turjanhorsma kukkii Suomessa heinä-elokuussa. Siemenet kehittyvät 3,5–5,5 cm pitkässä kodassa, joka on noin peränsä pituinen ja harvaan lähes myötäkarvainen. Siemen on vaaleanruskea ja selvänystermäinen.


title: Turjanhorsma

text: Muista horsmista turjanhorsma muistuttaa läheisesti suohorsmaa ("E. palustre") ja vuorolehtihorsmaa ("E. davuricum").


title: Turjanhorsma

text: Tieteelle uutena lajina turjanhorsman kuvasi Ilkka Kytövuori vasta vuonna 1979. Ensimmäiset näytteet lajista poimi kuitenkin Kaaresuvannosta jo vuonna 1834 Lars Levi Laestadius, jonka mukaan laji on myös saanut tieteellisen nimensä.


title: Turjanhorsma

text: Turjanhorsman levinneisyys tunnetaan huonosti. Sitä tavataan Fennoskandian pohjoisosissa Norjasta, Ruotsista ja Suomesta sekä Venäjältä ainakin Paanajärven alueelta. Suomessa turjanhorsmaa tavataan Kainuussa, Koillismaalla ja Lapissa. Laji on havaittu muun muassa Puolangalta, Kuusamosta, Torniosta, Muoniosta, Kittilästä, Sodankylästä, Enontekiöltä ja Utsjoelta. Yleisin laji on Suomessa Kuusamossa, jossa lajia kasvaa erityisesti Oulangan kansallispuistossa.


title: Turjanhorsma

text: Turjanhorsma kasvaa kuivahkoilla, usein lähteisillä lettosoilla, tihkuvesipaikoilla ja lettosoiden ojissa. Laji on kalkinsuosija.


title: Taz-Mania

text: Taz-Mania on yhdysvaltalainen Warner Bros. Animationin tuottama animaatiosarja, joka perustuu Looney Tunes -hahmoon Tasmanian tuholainen. Sarjaa esitettiin Yhdysvalloissa FOXilla vuosina 1991–1993 yhteensä 65. jakson verran. Tarina seuraa Tazin eli Tasmanian tuholaisen elämää Tasmaniassa, jossa seikkailee mukana hänen perheenjäseniä, kuten isä Hugh ja äiti Jean, sekä sisarukset Molly ja Jake.


title: Lynch.

text: Lynch. on japanilainen, Visual Kei-liikettä (alalaji Nagoya kei) edustava metallibändi. Nimi lynch. tulee englannin kielen verbistä lynkata ja siihen on lisätty piste "tiivistämään" sitä. Bändin visuaalisuus on tummemman puoleista ja musiikkityyli on raskasta rockia, ympättynä vokalisti Hazukin lauluun, joka on yhdistelmä puhdasta laulua ja karjumista. Bändin perustivat vuonna 2004 Hazuki (ex-DEATHGAZE), Reo sekä Asanao. Lynch. on yksi japanin nopeimmin suosiotaan kasvattavista uusista Visual Kei-yhtyeistä ja heidän saavutuksiaan on alettu noteerata myös ulkomailla.


title: Lynch.

text: Syyskuussa 2004 tapahtuneen perustamisen jälkeen tuolloin kolmihenkinen bändi etsi basistia jonkin aikaa, kunnes löysi sessiobasistiksi Yukinon. Lynch.:in ensimmäinen keikka oli 27.12.2004 Shibuya CLUB QUATTROlla.


title: Lynch.

text: Bändin ensimmäinen julkaisu oli albumi Greedy Dead Souls, joka julkaistiin 20. huhtikuuta 2005. Kokopitkä levytys yhtyeen ensimmäisenä julkaisuna takasi lynch.:ille huomiota, sillä se ei ole kovin yleistä, varsinkaan Japanissa. Yhtye teki 2005 yhteiskiertueen deadmanin kanssa ja mainosti samalla uutta levyään. Seuraavaksi lynch. julkaisi vuoden loppupuolella maxi-singlen underneath the skin ja lähti underneath above ground-kiertueelle.


title: Lynch.

text: Vuonna 2006 yhtye kiersi uudelleen deadmanin kanssa, sekä julkaisi singlen A grateful shit, sekä maxi-singlet Roaring in the dark ja Enemy. Tämän vuoden aikana Yukino lähti bändistä ja uudeksi basistiksi otettiin Hikaru. Bändiä täydentämään otettiin kiinteäksi jäseneksi uusi kitaristi Yusuke.


title: Lynch.

text:
Alkuvuodesta 2007 lynch. julkaisi maxi-single Forgiven ja huhtikuussa uuden albumin THE AVOIDED SUN. Ehkä hieman yllättäen saman vuoden aikana ilmestyi toinenkin albumi, THE BURIED. Ennen levyn marraskuista julkaisua, basisti Hikaru erosi lynch.istä.
Hänen tilalleen pestattiin Junji. Junjinkin on kuitenkin ilmoitettu olevan vain sessiojäsen, eikä vakituisen basistin lisäämisestä bändin kokoonpanoon ole tietoa. Lynch. keikkaili paljon vuoden 2007 aikana ja osallistui vuoden lopulla uudenvuodenkonsertti "stylish wave COUNTDOWN '07-'08:n". Albumi THE BURIED julkaistiin myös Euroopassa.


title: Lynch.

text: Vuoden 2008 huhtikuussa single Adore julkaistiin. Jo aiemmin he olivat kiertäneet Japania URGE TO DOWN-oneman kiertueella. Vastikään he ilmoittivat 『THE DIFFUSING IDEAL』 oneman-kiertueesta, joka alkoi lokakuussa.Ex-jäsenetAlbumitSinglet & maxi-singlet


title: Maksim Tšudov

text: Maksim Aleksandrovitš Tšudov (, s. 12. marraskuuta 1982 Baškortostan) on venäläinen ampumahiihtäjä, sprintin ja viestin maailmanmestari.


title: Maksim Tšudov

text: Tšudov saavutti Anterselvan MM-kilpailuissa 2007 hopeaa takaa-ajokilpailussa. Hän lähti kilpailuun sprintin (10 kilometriä) jälkeiseltä 13. sijalta, mutta nousi toiseksi kolmesta sakkokierroksestaan huolimatta. Eroa kilpailun voittaneeseen Ole Einar Bjørndaleniin oli toista minuuttia. Viestissä Tšudov hiihti toisen osuuden Venäjän joukkueessa, joka voitti maailmanmestaruuden yli minuutin erolla Norjaan.


title: Maksim Tšudov

text: Tšudov voitti sprintin maailmanmestaruuden Östersundin MM-kilpailuissa 2008 19,8 sekunnin erolla Halvard Hanevoldiin; molemmat selviytyivät kilpailusta ilman sakkokierroksia. Takaa-ajossa Tšudov sijoittui Ole Einar Bjørndalenin jälkeen hopealle. Viestissä hän hiihti ankkuriosuuden Venäjän joukkueessa, joka voitti kultaa lähes 50 sekunnin erolla Norjaan. Yhteislähtökilpailussa Tšudov saavutti pronssia kolmesta ohilaukauksestaan huolimatta; hän hävisi yhden sakkokierroksen kiertäneille Emil Hegle Svendsenille ja Ole Einar Bjørndalenille noin 25 sekuntia.


title: Maksim Tšudov

text: Pyeongchangin MM-kilpailuissa 2009 Tšudov saavutti hopeaa takaa-ajossa. Välillä hänet nostettiin mestariksi Bjørndalenin saatua minuutin aikasakon väärästä reitinvalinnasta. Tuomaristo kuitenkin perui päätöksensä myöhemmin, jolloin Tšudov putosi takaisin toiseksi. Vancouverin olympialaisissa 2010 hän hiihti kolmannen osuuden pronssia saaneessa Venäjän viestijoukkueessa.


title: Maksim Tšudov

text: Maailmancupissa Tšudov on voittanut neljä kilpailua, ollut yhdeksän kertaa toinen ja viisi kertaa kolmas. Kauden 2007–2008 kokonaiskilpailussa hän oli seitsemäs ja kaudella 2008–2009 viides.


title: Wild Life

text: Wild Life on Paul McCartneyn johtaman Wings-yhtyeen esikoisalbumi vuodelta 1971. Vuonna 1993 albumi julkaistiin remasteroituna sisältäen neljä bonuskappaletta.


title: Wild Life

text: "Kaikki kappaleet kirjoittaneet Linda ja Paul McCartney, ellei toisin mainita."


title: Wild Life

text: Vuoden 1993 remasteroidun version bonuskappaleet


title: Ei sammu sieluni lyhty

text: Ei sammu sieluni lyhty on Matti Eskon vuonna 1997 julkaistu albumi.


title: Erlabrunn

text: Erlabrunn on kunta Baijerin osavaltiossa, Saksassa. Se kuuluu Unterfrankenin hallintopiiriin ja Würzburgin piirikuntaan. Kunta sijaitsee noin 10 kilometriä pohjoiseen Würzburgin kaupungista. Vuoden 2015 lopussa kunnan asukasluku oli 1 742. Pinta-alaltaan kunta on 4,01 neliökilometrin suuruinen.


title: Erlabrunn

text: Varhaisin tunnettu maininta Erlabrunnista on peräisin vuodelta 1209. Paikkakunnan nähtävyyksiin lukeutuu muun muassa 1600-luvulla rakennettu St. Andreasin kirkko. Ensimmäinen kirkko Erlabrunniin rakennettiin jo 1300-luvulla.


title: Minamoto-klaani

text: Minamoto-klaani () oli japanilainen merkittävä samurai- ja aatelissuku, joka kohosi Japanin tosiasiallisiksi hallitsijoiksi Kamakura-kaudella. Nimi merkitsee "kotikaupunkia" ja jos sen kirjainmerkit luetaan kiinaksi, ne voidaan lausua "Genji". Klaani oli kotoisiin Osakan seudulta.


title: Minamoto-klaani

text: Klaani sai alkunsa Heian-kaudella, kun hovi kasvoi liian suureksi, ja keisari määräsi, että edellisen keisarin jälkeläiset liian monennessa polvessa eivät enää ole prinssejä, vaan saavat sukunimen ja aatelisarvon. Päätöstä aletiin soveltaa keisari Kammun aikana (782–805), ja näin syntyi Minamoto-klaanin ohella Taira-klaani.


title: Minamoto-klaani

text: Minamoton klaania kutsutaan myös Genji-klaaniksi, ja siihen perustettiin neljä sukuhaaraa neljän keisarin jälkeläisille: Saga-Genji, Murakami-Genji, Uda-Genji ja Seiwa-Genji. Näistä viimeksi mainittu on historiallisesti merkittävin. Sen perusti prinssi Sadazumin poika, keisari Seiwan pojanpoika Tsunemoto, joka otti sukunimekseen Minamoto vuonna 961.


title: Minamoto-klaani

text: Klaanin kuuluisin jäsen oli Minamoto no Yoritomo, Kamakura-šogunaatin ensimmäinen shōgun. Selviteltyään välejään Taira-klaanin kanssa Heiji-kapinan aikana vuonna 1159 ja sitä seuranneessa Genpei-sodassa hän nousi samurai-luokan johtoon ja koko Japanin tosiasialliseksi hallitsijaksi vuonna 1192.


title: Ejwind Ahonius

text: Ejwind Isac Johannes Ahonius (5. helmikuuta 1897 Kangasala – 24. elokuuta 1963) oli suomalainen jääkärimajuri. Hänen vanhempansa olivat asemapäällikkö Rudolf Josef Kristian Ahonius ja Signe Maria Alanco. Hänen puolisoitaan olivat Gunhorg Ålgren ja Martta Lahtinen.


title: Ejwind Ahonius

text: Ahonius opiskeli kuusi luokkaa Tampereen suomalaisessa yhteiskoulussa. Keskikoulutodistuksen hän sai Viitasaaren yhteiskoulusta vuonna 1915. Hän suoritti yksityisesti seitsemännen luokan Viipurin reaalikoulussa vuonna 1921. Taktiikan soveltamiskurssin hän suoritti vuonna 1925 ja voimistelunjohtajakurssin 1931. Komppanianpäällikkökurssille hän osallistui vuonna 1933 ja suoritti suojeluskuntain komentajakurssin vuosina 1934–1935 Suojeluskuntain päällystökoulussa.


title: Ejwind Ahonius

text: Ahonius liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 25. helmikuuta 1916, josta hänet siirrettiin 10. heinäkuuta 1917 1. konekiväärikomppaniaan. Ahonius otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Ejwind Ahonius

text: Ahonius saapui takaisin Suomeen vänrikiksi ylennettynä jääkärien pääjoukon mukana 25. helmikuuta 1918. Ahonius komennettiin sisällissodassa 2. Jääkärirykmentin 4. jääkäripataljoonaan adjutantiksi ja myöhemmin komppanianpäälliköksi. Hän otti osaa Kalevankankaan, Tampereen, Rajamäen, Tarpilan ja Raivolan taisteluihin.


title: Ejwind Ahonius

text: Sisällissodan jälkeen Ahonius palveli 2. jääkärirykmentin 1. pataljoonan adjutanttina ja 9. heinäkuuta 1918 alkaen 1. konekiväärikomppanian päällikkönä. Nuoremmaksi upseeriksi Karjalan kaartin 1. konekiväärikomppaniaan hänet siirrettiin 20. marraskuuta 1918 ja myöhemmin 2. pataljoonan adjutantiksi. Puolustusvoimista hän erosi 28. joulukuuta 1918 lähteäkseen Viron vapaussotaan, johon hän otti osaa 1. Suomalaisen vapaajoukon 2. pataljoonan 5. komppanian konekivääriosaston päällikkönä. Vuonna 1919 lopulla hän toimi Kuopion maalaiskunnan suojeluskunnan paikallispäällikkönä kunnes vuoden 1920 alussa osallistui Vienan retkikuntaan. Hän astui 1. helmikuuta 1920 palvelukseen Karjalan Kaartin Rykmenttiin, jossa toimi nuorempana upseerina ja komppanianpäällikkönä, josta tehtävästä hänet siirrettiin 16. helmikuuta 1924 suojeluskuntajärjestön palvelukseen ja määrättiin Viipurin suojeluskuntapiirin 1. sotilasohjaajaksi. 1. helmikuuta 1927 hänet siirrettiin apuopettajaksi Suojeluskuntain päällystökouluun ja 1. kesäkuuta 1927 Kuopion suojeluskuntapiirin 1. sotilasohjaajaksi. Ejwind Isac Johannes Ahonius erosi puolustusvoimien palveluksesta 30. syyskuuta 1928, jonka jälkeen hän toimi edelleen suojeluskuntatyössä mukana.


title: Ejwind Ahonius

text: Talvisotaan Ahonius osallistui Erillinen Pataljoona 25:n komentajana. Hän osallistui taisteluihin Joutsijärvi–Märkäjärvi–Saija-suunnalla. Välirauhan aikana hän toimi pataljoonan komentajana Lapin Ryhmässä ja Jalkaväkirykmentti 32:ssa sekä Pohjolan suojeluskuntapiirin 1. ja 2. alueen aluepäällikkönä. Hän osallistui myös ennen jatkosodan syttymistä panssarintorjunta-aselajin kertausharjoituksiin. Jatkosotaan hän osallistui tykkikomppanian päällikkönä Jalkaväkirykmentti 33:ssa (toimi myös vs. rykmentin ja pataljoonan komentajana). Tykkikomppanian päällikkönä hän osallistui taisteluihin Sallan suunnalla. Vuonna 1943 hänet siirrettiin 6. divisioonan 23. tykkikomppanian päälliköksi, ja vuonna 1943 Kemijärven komendantiksi, missä tehtävässä olikin sodan päättymiseen saakka.


title: Ejwind Ahonius

text: Sotien jälkeen Ahonius toimi Pohjolan suojeluskuntapiirin 1. alueen aluepäällikkönä. Suojeluskuntien lakkauttamisen jälkeen hän siirtyi liikemieheksi ja edustajaksi sekä Kansallisen Kokoomuksen matkasihteeriksi. Hänen harrastuksiinsa kuuluivat Lapissa samoilu ja kullanhuuhdonta. Hänet on haudattu Helsingin Hietaniemen hautausmaalle.


title: Ejwind Ahonius

text: Hän toimi ruotsin kielen tuntiopettajana Kajaanissa, Oulussa, Lieksassa, Nurmeksessa ja Lohjalla vuosina 1953–1963.


title: Ejwind Ahonius

text: Hän oli Rovaniemen reserviupseerikerhon perustajajäsen vuonna 1937 ja 1937–1938 ja kunniapuheenjohtaja.


title: Reinfried Herbst

text: Reinfried Herbst (s. 11. lokakuuta 1978 Salzburg, Itävalta) on itävaltalainen uransa lopettanut alppihiihtäjä, joka on erikoistunut pujotteluun. Hän on olympiamitalisti ja pujottelun maailmancupin voittaja.


title: Reinfried Herbst

text: Herbst saavutti Torinon olympialaisissa 2006 hopeaa pujottelussa Benjamin Raichin jälkeen. Vancouverin olympialaisissa 2010 hän oli samassa lajissa kymmenes ja Vailin / Beaver Creekin MM-kilpailuissa 2015 kahdestoista. Maailmancupissa hän saavutti ensimmäisen palkintokorokepaikkansa oltuaan toinen Kitzbühelin pujottelukilpailussa 22. tammikuuta 2006. Ensimmäisen voittonsa hän saavutti Shigakogenissa 11. maaliskuuta 2006 tasa-ajalla Kalle Palanderin kanssa. Toisen voittonsa Herbst sai 9. helmikuuta 2008 Garmisch-Partenkirchenissä.


title: Marko Reinola

text: Marko Reinola (s. 1964) on suomalainen näyttelijä, joka näytteli Jarkko Peltosta televisiosarjassa "Salatut elämät". Salatuissa elämissä hän on näytellyt aiemmin vuonna 2001 Paavo Portista, joka vuokrasi Salineille mökkiään. Hän on näytellyt myös televisiosarjoissa "Pelkovaara", "Headhunters" ja "Käenpesä".


title: Marko Reinola

text: Reinola valmistui vuonna 1991 Tampereen yliopiston näyttelijäntyön laitokselta teatteritaiteen maisteriksi. Hän on ollut kiinnitettynä näyttelijänä Kansallisteatterissa 1992–1993, Turun kaupunginteatterissa 1995–1996 ja Lahden kaupunginteatterissa 1997–1999. Vuodesta 2000 hän on työskennellyt freelancerina. Hän on ollut mukana muun muassa Esa-Matti Pölhön ohjaamassa David Mametin näytelmässä "Metsä" Koko-teatterissa, Yrjö Juhani Renvallin ohjaamassa, Nikolai Gogolin näytelmästä sovitetussa teatterioopperassa "Reviisori" Oulun kaupunginteatterissa sekä Jotarkka Pennasen ohjaamassa ja käsikirjoittamassa näytelmässä "Linnunrata" Espoon kaupunginteatterissa.


title: Évinos

text: Évinos (), antiikin Euenos () tai "Lykormas" (), on joki, joka virtaa Keski-Kreikassa. Sen pituuden ilmoitetaan olevan lähteestä riippuen 80–113 kilometriä. Joki saa alkunsa Artotínan kylän läheisyydestä Vardoúsia- eli Kórakas-vuorilta Fokiin alueyksikön alueella ja virtaa lounasta kohti halki Aitolia-Akarnanian alueyksikön alueen. Joki laskee Joonianmereen Patraksenlahden pohjoisrannikolla.


title: Évinos

text: Évinos on padottu Ágios Dimítrioksen kylän kohdalla, mikä muodostaa Evinolímnin eli Évinoksen tekojärven. Sen pinta-ala on noin 10 neliökilometriä. Joki on suosittu koskenlaskukohde.


title: Évinos

text: Joki tunnettiin jo homeerisena aikana, ja kreikkalaisessa mytologiassa kerrotaan siihen hukkuneen kuningas Euenoksen, joka ajoi takaa Idasta tämän ryöstettyä hänen tyttärensä Marpessan. Euenoksesta tuli joen jumala. Toisen version mukaan aiemmin nimellä Lykormas tunnettu joki nimettiin uudelleen kuninkaan mukaan. Kentauri Nessoksen kerrottiin kantaneen matkaajia joen yli maksua vastaan.


title: Tähtisarja – 30 suosikkia (Arja Saijonmaa)

text: Tähtisarja – 30 suosikkia on vuonna 2006 julkaistu kokoelma Arja Saijonmaan tuotannosta.


title: Savonlinnan vanha rautatieasema

text: Savonlinnan rautatieasema (, ratakm 481+772) oli rautatieliikennepaikka Suomen rataverkoon kuuluvalla rataosalla Huutokoski-Parikkala. Savonlinnan rautatieasema oli tärkein väliasema Parikkalan ja Pieksämäen välisellä poikkiradalla. Asemarakennus sijaitsee Savonlinnan kaupungin keskustasta lähes kilometrin luoteeseen.


title: Savonlinnan vanha rautatieasema

text: Savonlinnan asemarakennus on rakennettu vuonna 1906. Piirustukset laati rautatiehallituksen arkkitehti Bruno Granholm. Museovirasto on määritellyt Savonlinnan vanhan rautatieaseman yhdeksi Suomen valtakunnallisesti merkittävistä rakennetuista kulttuuriympäristöistä. Siihen liittyvä Asemapuisto on kaupunkikuvallisesti merkittävä.


title: Savonlinnan vanha rautatieasema

text:
Savonlinnan rautatieasemalta oli henkilöliikennettä Parikkalaan. Pieksämäen suuntaan henkilöliikenne lopetettiin vuonna 1988.
Lipunmyynti ja asiakaspalvelu Savonlinnan rautatieasemalla lopetettiin maaliskuun lopussa 2007.


title: Savonlinnan vanha rautatieasema

text: Liikenne Savonlinnan vanhalle asemalle lopetettiin 11.12.2011, ja liikennepaikka poistui käytöstä seuraavana päivänä Savonlinnan rinnakkaisväylän rakennustöiden myötä. Pääskylahteen avattiin uusi henkilöliikenteen pysähdyspaikka, ja sinne siirtyivät myös Savonlinnan ratapihatoiminnot. Savonlinnan vanha ratapiha on purettu ja asemarakennus on jäänyt sivuun uudesta ratalinjasta.


title: Savonlinnan vanha rautatieasema

text: Lähempänä Savonlinnan keskustaa sijaitsee Kauppatorin seisake, joka rakennettiin uudelleen vuonna 2012 ja nimettiin samalla Savonlinnaksi. Seisake toimii nykyisin Parikkalasta tulevien taajamajunien pääteasemana.


title: Go-Toba

text:
Go-Toba (1180-1239) oli Japanin keisari vuosina 1183-1198.
Hän oli keisarina Kamakura-kauden aikana, jolloin todellinen valta oli sijaishallitsijoiden käsissä. Vuonna 1198 Go-Toba luopui vallasta ja vetäytyi luostariin. Siellä hän keräsi joukkoja ja nousi Jōkyū-kapinaan Kamakura-shogunaattia vastaan vuonna 1221. Tukenaan hänellä oli varsinkin Taira-klaanin jäseniä.
Kapina kukistettiin ja Go-Toba karkotettiin Okisaarille, missä hän eli kuolemaansa saakka.


title: M/S Baltic Star

text: M/S "Baltic Star" () on Bulgarian lipun alle rekisteröity irtolastialus. Alus on rakennettu vuonna 1985 Georgi Dimitrovin telakalla Varnassa Bulgariassa.


title: M/S Baltic Star

text: Vuonna 1985 alus valmistui bulgarialaiselta telakalta ja sai nimen "General Grot-Rowecki".


title: M/S Baltic Star

text: Alus törmäsi 13. marraskuuta 2005 eteläisellä Itämerellä () yhteen ruotsalaisen matkustajarahtilaiva M/S "Finnsailorin" kanssa. "Finnsailor" oli matkalla Saksan Travemündesta Ruotsin Malmöhön. Molempien alusten runko vaurioitui törmäyksessä vakavasti, mutta alukset pääsivät silti telakalle korjattaviksi.


title: M/S Baltic Star

text: "General Grot-Rowecki" oli 31. tammikuuta 2006 Englannin kanaalissa matkalla Marokon Safista Puolan Policeen. Lastina aluksella oli 26 000 tonnia fosfaattia. Englannin kanaalissa oli matkalla myös Marokon Casablancasta Belgian Gentiin matkalla oleva kemikaalitankkeri M/S "Ece". Lastina "Ecellä" oli fosforihappoa. Alukset törmäsivät yhteen noin 48 kilometriä Guernseyn saaren rannikosta luoteeseen. "General Grot-Rowecki" säästyi kolarista pienillä vauriolla ja pääsi jatkamaan matkaansa kohti Policea. "Ecen" 22-henkinen miehistö puolestaan jouduttiin pelastetamaan ja kuljettamaan Guernseylle. Koko miehistö säilyi vahingoittumattomina. Eceä alettiin hinata 1. helmikuuta, mutta 50 meripeninkulmaa ennen Alankomaiden Haagia "Ece" upposi ja painui 70 metrin syvyyteen. Hylky sijaitsee kansainvälisillä vesillä.


title: M/S Baltic Star

text: Alus sai vuonna 2010 nimen "General Grot" ja se rekisteröitiin Saint Kitts ja Nevisin saarivaltion lipun alle. Nykyisin alus liikennöi Bulgarian lipun alla nimellä "Baltic Star".


title: Sydänten silta

text: Sydänten silta on Arja Saijonmaan vuonna 2000 julkaistu albumi. Levy sisältää iskelmiä, joihin on haettu vaikutteita eri Euroopan maista.


title: Osakan linna

text:
Osakan linna () Osakan kaupungissa on yksi Japanin merkittävimmistä linnoista. Se on vaikuttava rakennus, ja siihen liittyy useita historian käännekohtia vuosisatojen varrelta.
Se sijaitsee noin neliökilometrin laajuisella maa-alueella kahden täyttömäen päällä joista kumpaakin tukee kivestä rakennettu muuri ja suojaa vallihauta. Keskuslinna on ulkopuolelta viisi, sisältä kahdeksan kerrosta korkea.


title: Osakan linna

text: Vuonna 1583 Toyotomi Hideyoshi määräsi linnan rakennustyöt aloitettaviksi. Hän suunnitteli linnasta uuden, yhtenäisen Japanin keskuspaikkaa. Linnan sisempi osa valmistui vuonna 1585, ja loput vuoteen 1598 mennessä. Samana vuonna Hideyoshi kuoli ja linna siirtyi hänen poikansa Toyotomi Hideyorin haltuun. Vuonna 1600 Tokugawa Ieyasu voitti Hideyorille uskollisen Länsi-Japanin liittouman joukot, ja hänet nimettiin shōguniksi. Vuonna 1614 Hideyorin ja Ieyasun välille syttyi sota, ja Ieyasu piiritti Osakan linnan. Ieyasun ensimmäinen sotaretki Hideyoria vastaan päättyi lyhyeen aselepoon, mutta seuraavana vuonna linna piiritettiin jälleen ja taistelu päättyi Hideyorin itsemurhaan.


title: Sä tulit koputtamatta

text: Sä tulit koputtamatta on vuonna 1998 julkaistu Frederikin albumi.


title: Scary Monsters (and Super Creeps)

text: Scary Monsters (and Super Creeps) on David Bowien vuonna 1980 julkaistu albumi.


title: Scary Monsters (and Super Creeps)

text: The Whon johtohahmo Pete Townshend vierailee kappaleessa ”Because You’re Young” soittaen kitaraa.


title: Scary Monsters (and Super Creeps)

text: Albumi nousi Britanniassa listaykköseksi, kuten myös single ”Ashes to Ashes”.


title: Euenos

text: Euenos () viittaa kahteen eri hahmoon kreikkalaisessa mytologiassa.


title: Euenos

text: Euenos oli aitolialainen prinssi. Hesiodos sanoo hänen olleen Okeanoksen ja Tethyksen poika. Muissa lähteissä isäksi mainitaan Ares ja äidiksi Apollodoros mainitsee Demodiken ja Plutarkhos Steropen.


title: Euenos

text: Euenos sai Alkippen kanssa tyttären, Marpessan. Marpessan vartuttua naiseksi Idas ryösti tämän vaimokseen, jolloin Euenos lähti ajamaan heitä vaunuillaan takaa. Idas oli kuitenkin saanut Poseidonilta siivekkäät vaunut, eikä Euenos tavoittanut enää tytärtään. Saavuttuaan Lykormasjoelle Euenos surmasi hevosensa ja heittäytyi jokeen kuolemaan. Euenos muuttui kuitenkin kuolemattomaksi jokijumalaksi, ja Évinosjoki kantaa nykyään hänen nimeään.


title: Euenos

text: Euenos oli Lyrnessoksen kuningas ja Selepoksen poika. Akilleus surmasi hänen poikansa Myneen ja Epistrofoksen hyökätessään kaupunkiin.


title: Täydet kympit

text: Täydet kympit on vuoden 1999 julkaistu Frederikin albumi. Levy sisälsi laulut tasavuosia täyttäville kahdestakymmenestä vuodesta seitsemäänkymmeneen. Jokaisesta kappaleesta oli lisäksi karaokeversio.


title: Leto svet

text: Leto svet oli Viron edustuskappale vuoden 2008 Eurovision laulukilpailuun Belgradissa. Sen esitti komediaryhmä Kreisiraadio. Kappale on pääosin serbiaksi, mutta osa siitä lauletaan myös saksaksi ja suomeksi. Kyseessä on ensimmäinen muun kuin Suomen edustuskappale Euroviisuissa, josta ainakin osa on laulettu suomeksi. Serbiankielinen osuus sisältää useita kieliopillisia virheitä, esimerkiksi "leto svet" ("svet" tarkoittaa "maailmaa") kuuluisi olla "letnje svetlo" ("kesävalo"). Kappaleen sävellykseen sopii kuitenkin paremmin "leto svet" kuin "letnje svetlo". Kappale voitti Viron karsinnat 21 000 äänellä toiseksi sijoittuneeseen "Ice-cold Storyyn". Kappale esitettiin kilpailun ensimmäisessä semifinaalissa, mutta se ei päässyt finaaliin.


title: Paula Cale

text: Paula Korologos Cale (s. 2. kesäkuuta 1970) on yhdysvaltalainen näyttelijä. Hänet tunnetaan parhaiten Joanie Hansenin roolista televisiosarjassa "Vain yksi elämä".


title: Paula Cale

text: Cale syntyi perheensä kolmesta lapsesta nuorimpana. Hän on etnisiltä juuriltaan kreikkalainen ja uskoltaan mormoni. Hänen isänsä Tom C. Korologos (s. 1933) on Yhdysvaltain entinen suurlähettiläs Belgiaan; äiti Joy kuoli syöpään vuonna 1997.


title: Paula Cale

text: Langley High Schoolista päästyään Cale luki vuoden ajan opettajaksi Vanderbiltin yliopistolla ennen siirtymistään Chicagoon DePaulin yliopistolle, jossa hän opiskeli näyttelemistä. Hän oli vuosina 1995–1999 naimisissa Bennett Calen kanssa; hän meni vuonna 2006 uusiin naimisiin Michael Lisben kanssa.


title: Pophitit 1995–2003

text: Pophitit on Aikakoneen vuonna 2003 julkaistu kokoelma-albumi. Levy julkaistiin samaan aikaan kun yhtye ilmoitti hajoavansa.


title: Näin Suomi pysyy pyörillään

text: Näin Suomi pysyy pyörillään on Matti Eskon vuonna 1989 julkaistu albumi. Levy sisälsi Matti Eskon tulkinnan Karman kappaleesta "Huomenta Suomi", josta Matti Eskokin sai hitin. Levyltä löytyy myös Matti Eskon tulkinta kappaleesta "Yölinjalla".


title: Nefeliini

text: Nefeliini tai nefeliitti on foideihin kuuluva pii-alikylläinen alumiinisilikaattimineraali, ja sen kaava on NaKAlSiO. Nefeliiniä esiintyy vähän piitä sisältävissä vulkaniiteissa ja plutonisissa kivilajeissa sekä niiden pegmatiiteissa. Joskus, tosin erittäin harvoin, nefeliiniä löydetään kiilleliuskeesta ja gneissistä.


title: Nefeliini

text: Nefeliinikiteet ovat harvinaisia, ja ne kuuluvat heksagonaaliseen järjestelmään. Mineraalilla on usein lyhyet, kuusisivuiset kiteet, jotka päättyvät perustahkoon. Keinotekoisesti särmäpinnalle tehdyt epäsymmetriset etsatut kuviot kuitenkin viittaavat siihen, että kiteet ovat hemimorfisia ja tetartohedraalisia, ja ainoa symmetrinen elementti on polaarinen heksadi akseli. Kiteitä esiintyy tiiviissä, rakeisissa kasaumissa, ja väriltään ne voivat olla valkoisia, keltaisia, harmaita, vihreitä ja jopa punertavia (eleoliitti muunnos). Nefeliinin kovuus on 5,5–6, ja sen ominaispaino on 2,56–2,66. Se on usein läpikuultava ja sillä on rasvakiilto.


title: Nefeliini

text: Vähäinen valon taittuminen nefeliinissä ja sen himmeä kahtaistaitteisuus ovat lähes samat kuin kvartsilla, mutta koska nefeliinin kahtaistaitteisuus on negatiivista ja kvartsilla se on positiivista, mineraalit on helppo erottaa toisistaan mikroskoopilla. Hyvä nefeliinin tuntomerkki on sen helppo hajottaminen suolahapolla, joka erottaa sen hyytelömäiseen piihin (joka on vaivatta värjättävissä väriaineilla) ja suolakuutioihin. Tästä syystä nefeliinin puhdas kide muuttuu sameaksi, kun se upotetaan happoon.


title: Nefeliini

text: Vaikka kalsiumia ja natriumia on aina luonnollisesti esiintyvässä nefeliinissä atomisuhteessa 3:1, keinotekoisesti tuotettujen kiteitten koostumus on NaAlSiO, jota vastaavaa kaliumyhdistettä KAiSiO (kaliofiliitti) on myös valmistettu keinotekoisesti. Sen tähden on ehdotettu, että ortosilikaattikaava (Na,K)AlSiO on nefeliinin aito koostumus.


title: Nefeliini

text: Nefeliini on erittäin altis muuntelulle, ja laboratoriossa nefeliinille on luotu lukuisia korvaavia aineksia. Luonnossa se muuttuu usein zeoliiteiksi (erityisesti natroliitiksi), sodaliitiksi, kaoliiniksi tai tiiviiksi muskoviitiksi. Gieseckiitti ja liebeneriitti ovat nefeliinin pseudomorfeja.


title: Nefeliini

text: Nefeliinille tiedetään kaksi muunnosta, jotka eroavat ulkonäöltään ja esiintymistavoiltaan toisen ollessa yhdenmukainen sanidiinille ja toisen ortoklaasille. Lasisella nefeliinillä on pieniä, värittömiä läpinäkyviä kiteitä ja rakeita, joilla on lasikiilto. Sitä esiintyy tyypillisesti myöhäisissä, runsasalkalisissa vulkaniiteissa, kuten fonoliitissa, nefeliini-basaltissa, leusiitti-basaltissa jne., ja myös tietyissä kivissä, jotka esiintyvät magmajuonessa, joka leikkaa kohtisuoraan sedimenttikerroksia, kuten tinguaiitissa. Parhaat kiteet löytyvät Monte Somman kiilteissä, sanidiinissa, graniiteissa jne. Nefeliinin toinen muunnos, joka tunnetaan elaeoliittinä Karstenin ja Klaprothin (1809) nimeämänä, esiintyy suurina, karkeina kiteinä ja useammin epäsäännöllisinä kasaantumina. Näillä on rasvakiilto, ja ne ovat sameita tai enintään läpikuultavia, ja ovat väriltään punertavia, vihertäviä, rusehtavia tai harmaita. Elaeoliitti on olennainen osa tiettyjä nefeliinisyeniittisarjan alkalisia plutonisia kiviä, jotka ovat tavallisesti muodostuneet Etelä-Norjassa.


title: Mary Wortley Montagu

text: Lady Mary Wortley Montagu (o.s. Pierrepoint) (26. toukokuuta 1689 Lontoo, Englanti – 21. elokuuta 1762 Lontoo, Englanti) oli englantilainen aatelinen, näytelmäkirjailija ja runoilija. Hän oli Kingston-upon-Hullin herttuan Evelyn Pierrepointin ja Lady Mary Fieldingin tytär.